‘Kalau ada pengkhianat, kita buang dia,’ kata Anwar Ibrahim

BANGI: Pengerusi Pakatan Harapan (PH), Datuk Seri Anwar Ibrahim akan memastikan  pengkhianat parti tidak akan mendapat tempat pada Pilihan Raya Negeri (PRN) Selangor yang akan berlangsung bulan hadapan.

Dalam tradisi dan budaya Melayu, Anwar berkata, manusia dibenarkan berperang dan memiliki perbezaan pendapat, namun perbuatan mengkhianat itu tidak boleh diterima sama sekali.

“Kalau ada pengkhianat kita buang dia, ‘rumah dia dan tanah dia sekali‘.

“Dan dalam PRN Selangor, pastikan pengkhianat itu dimatikan politiknya, ‘dirobohkan rumahnya, dikaut tanah dicampak ke laut’,” katanya ketika melancarkan Majlis Pelancaran Jentera Pilihan Raya Perpaduan Selangor di sini pada Jumaat.

Meskipun tidak menyebut nama pengkhianat tersebut, namun ia dipercayai ditujukan buat bekas Timbalan Presiden PKR, Datuk Seri Mohamed Azmin Ali dan beberapa bekas ahli PKR yang berpaling tadah.

Pada Februari 2020, Azmin dan beberapa pemimpin PKR yang lain dipecat sebagai anggota parti kerana dianggap sebagai pengkhianat dan mampu menjejaskan kestabilan PH.

Gandingan Azmin dan beberapa bekas Ahli Parlimen PKR bersama Parti Pribumi Bersatu Malaysia (Bersatu), PAS dan Barisan Nasional (BN) ketika itu membawa kepada pembentukan kerajaan baharu di bawah pentadbiran Tan Sri Muhyiddin Yassin.

Ini seterusnya menyebabkan pentadbiran PH selama 22 bulan runtuh.

Dalam pada itu, Anwar mahu semua jentera parti politik di bawah Kerajaan Perpaduan bekerja keras demi memastikan kemenangan gabungan itu pada PRN.

Oleh itu, katanya, Selangor perlu menjadi pembuka lembaran baharu politik negara dengan gerak kerja yang lebih padu dan tersusun daripada semua ahli dan penyokong.

“Selangor adalah negeri yang ramai dengan orang yang cerdik pandai serta matang dalam politik…Negeri ini akan menentukan standard baharu politik di dalam negara ini.

“Jadi kita mahu setiap gerak kerja yang dibuat perlulah dengan semangat, keikhlasan selain niat yang betul untuk menyelamatkan rakyat, negeri, agama dan negara daripada mereka yang rakus kuasa,” ujarnya.

Author

Fazleen Safina Abd Jamil

View all posts

View all posts


Bekas calon GTA didakwa kemuka dokumen palsu RM378,000

KUALA LUMPUR: Bekas calon kerusi Parlimen Kuala Langat dari Gagasan Bangsa bawah Gerakan Tanah Air (GTA) yang bertanding menggunakan logo Parti Pejuang Tanah Air (Pejuang) pada Pilihan Raya Umum ke-15 (PRU15) lalu, mengaku tidak bersalah di Mahkamah Sesyen, di sini pada Khamis.

Datuk Mohd Ridzuan Abdullah, 55, didakwa atas 12 pertuduhan mengemukakan dokumen palsu kepada Pertubuhan Keselamatan Sosial (Perkeso) bagi menuntut insentif di bawah Program Penjana Kerjaya 2.0, melibatkan nilai RM378,000, dua tahun lalu.

Beliau membuat pengakuan itu selepas kesemua pertuduhan dibaca di hadapan Hakim Rozina Ayob.

Mengikut pertuduhan, Mohd Ridzuan didakwa sebagai pemilik Syarikat Pupa International Sdn Bhd, telah memberikan suatu dokumen bertarikh 2 Mac dan 2 April 2021 iaitu Borang Pengesahan Pekerja Program Insentif Pengambilan Pekerja atas nama syarikat itu.

Ia bagi menuntut insentif di bawah Program Penjana Kerjaya 2.0 kepada ejen Perkeso dengan niat hendak memperdayakannya, yang mana tertuduh mempunyai sebab untuk mempercayai dokumen tersebut mengandungi pernyataan palsu, tentang gaji.

Sedangkan, senarai pekerja yang dinamakan dalam dokumen itu tidak menerima gaji itu dan kesalahan didakwa dilakukan di Pejabat Perkeso Putrajaya, pada tahun 2021.

Pendakwaan dikendalikan Timbalan Pendakwa Raya, Muaz Ahmad Khairuddin manakala tertuduh diwakili peguam, Haniff Khatri.

Rozina membenarkan tertuduh diikat jamin sebanyak RM25,000 dengan seorang penjamin dan memerintahkannya untuk memenuhi syarat tambahan iaitu menyerahkan pasport kepada mahkamah serta melaporkan diri di pejabat SPRM berdekatan, setiap bulan.

Mahkamah menetapkan pengurusan kes pada 3 Mac depan.

Sementara itu di mahkamah sama, seorang pengarah syarikat, Lee Hong Rong, 24, mengaku tidak bersalah atas 31 pertuduhan sama, melibatkan tuntutan lebih RM1.87 juta.

Mengikut pertuduhan, dia didakwa sebagai pemilik Syarikat Era Media Sdn Bhd telah memberikan suatu dokumen iaitu Borang Pengesahan Pekerja Program Insentif Pengambilan Pekerja bertarikh 23 April dan 21 Jun 2021 atas nama syarikat itu, bagi menuntut insentif di bawah Program Penjana Kerjaya 2.0.

Ia diberi kepada ejen Perkeso dengan niat hendak memperdayakan prinsipalnya iaitu Perkeso yang prinsipalnya mempunyai kepentingan yang mana tertuduh mempunyai sebab untuk mempercayai dokumen tersebut mengandungi apa pernyataan yang palsu, iaitu Bantuan Mobiliti dan Gaji.

Sedangkan, senarai pekerja yang dinamakan dalam dokumen tersebut tidak menerima bayaran bantuan mobiliti dan gaji sepenuhnya.

Kesalahan didakwa dilakukan di Pejabat Perkeso Putrajaya, pada tahun 2021.

Pertuduhan dibuat mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24(2) akta sama dengan peruntukan hukuman sama.

Dalam kes ini, pendakwaan dikendalikan oleh Timbalan Pendakwa Raya, Muaz Ahmad Khairuddin manakala tertuduh diwakili peguam, Lim Chi Chau.

Mahkamah membenarkannya diikat jamin sebanyak RM25,000 dengan seorang penjamin dan memerintahkannya memenuhi syarat tambahan iaitu menyerahkan passport serta melaporkan diri di pejabat SPRM yang berdekatan, setiap bulan.

Mahkamah menetapkan 2 Mac depan untuk pengurusan kes.

Sementara di hadapan Hakim Suzana Hussin, Raymond Sim, 35, mengaku tidak bersalah atas tujuh pertuduhan kes itu, bagi tuntutan insentif Program Penjana Kerjaya 2.0 dan 3.0, berjumlah RM153,200.

Mengikut pertuduhan, dia sebagai pemilik syarikat telah memberikan dokumen yang sama, bertarikh 29 Mei dan 1 Jun 2021 atas nama Perusahaan Fireshot Marketing Sdn Bhd dan nama Perusahaan Minbot Sdn Bhd.

Ia diberi kepada ejen Perkeso dengan niat hendak memperdayakan prinsipalnya iaitu Perkeso yang prinsipalnya mempunyai kepentingan yang mana tertuduh mempunyai sebab untuk mempercayai dokumen tersebut mengandungi apa-apa pernyataan yang palsu tentang suatu butir matan iaitu nama pekerja baharu.

Sedangkan, senarai pekerja yang dinamakan dalam dokumen tersebut bukan pekerja dua syarikat itu dan kesalahan didakwa dilakukan di Pejabat Perkeso di sini, pada tahun 2021.

Pertuduhan dibuat bawah Seksyen 18 Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(2) akta sama.

Dalam kes ini, pendakwaan dikendalikan oleh Pegawai Pendakwa, Mohd Aliff Saharuzaman manakala tertuduh diwakili peguam, Datuk Joshua Kevin.

Mahkamah membenarkan tertuduh diikat jamin sebanyak RM30,000 dengan seorang penjamin dan memerintahkannya memenuhi syarat tambahan iaitu menyerahkan pasport serta melaporkan diri di pejabat SPRM berdekatan.

Tarikh pengurusan kes ditetapkan pada 28 Februari depan.

Author

Tun Puteh Wanti

View all posts

View all posts


Cuepacs mohon gaji penjawat awam naik RM300, bonus sebulan setengah

CYBERJAYA: Kongres Kesatuan Pekerja-Pekerja Dalam Perkhidmatan Awam (Cuepacs) memohon kerajaan meningkatkan gaji penjawat awam sebanyak RM300 dan memberikan bonus satu bulan setengah gaji menerusi Belanjawan 2024 yang bakal dibentangkan bulan depan.

Presidennya, Adnan Mat berkata, kenaikan tersebut yang boleh meningkatkan gaji bersih (take-home pay) diharapkan dapat memberi kelegaan kepada penjawat awam, berikutan peningkatan kos sara hidup semasa sementara menunggu tempoh sistem saraan baharu dilaksanakan pada tahun 2025.

“Kali terakhir penjawat awam menerima bonus satu setengah bulan gaji atau minimum RM1,500 adalah pada 2012. selepas itu, (penjawat awam) hanya diberikan bantuan khas kewangan.

“Sudah lama penjawat awam menunggu perkataan bonus ini, tetapi ia tidak kunjung tiba walaupun sudah lebih 11 tahun,” katanya dalam satu kenyataan pada Rabu.

Adnan berkata, Cuepacs memahami kekangan kerajaan, namun penjawat awam memerlukan sokongan daripada Putrajaya supaya mereka lebih bersemangat untuk berkhidmat kepada rakyat.

Dalam pada itu, Adnan juga memohon pemberian diskaun bagi pembayaran cukai pendapatan sekurang-kuranya sebanyak 30 peratus dan meningkatkan jumlah pengiraan pencen kepada jumlah tahun perkhidmatan sehingga 35 tahun bagi memaksimumkan pecen yang bakal diterima penjawat awam apabila bersara kelak.

“Ketika ini pengiraan pencen penjawat awam adalah terhad kepada 360 bulan atau 30 tahun tempoh perkhidmatan. Bagi tempoh perkhidmatan lebih 30 tahun dan ke atas, pengiraan pencen bulanan diambil terus 60 peratus dari gaji pokok akhir.

“Situasi ini akan mengakibatkan mereka yang berkhidmat lebih daripada 30 tahun tidak dapat menikmati jumlah maksimum pencen berdasarkan perkhidmatan mereka,” katanya.

Menurut Adnan, pelaksanaan pengiraan baharu ini mampu meningkatkan kualiti hidup pesara kerajaan yang telah memberi khidmat terbaik mereka sepanjang bertugas dalam perkhidmatan awam.

Author

Fazleen Safina Abd Jamil

View all posts

View all posts


Tampar bekas teman wanita sebab salah faham

DEK kerana timbul perselisihan faham, seorang lelaki dilaporkan menampar bekas teman wanitanya di dalam sebuah kereta, Isnin lalu.

Pemangku Ketua Polis Daerah Gombak, Superitenden Noor Ariffin Mohamad Nasir berkata, kejadian itu berlaku pukul 6.30 petang.

“Hasil siasatan awal mendapati, mangsa seorang wanita berusia 21 tahun mendakwa telah ditampar bekas teman lelakinya berusia 22 tahun, akibat perselisihan faham,” katanya dalam satu kenyataan.

Tambah beliau, kes disiasat di bawah Seksyen 323 Kanun Keseksaan.

“Orang ramai yang mengenali suspek atau mempunyai maklumat mengenai kejadian itu boleh menghubungi pegawai penyiasat kes, Inspektor Nor Adiba Mohamad Nordin di talian 012-8819215 atau Ibu Pejabat Polis Daerah Gombak di talian 03-61262222,” maklumnya.

Sebelum ini, tular sebuah video klip berdurasi 22 saat laman media sosial X memaparkan kejadian itu.

Author

Diyana Rahip

View all posts

View all posts


MySejahtera jadi platform digital kesihatan awam

PUTRAJAYA: Aplikasi MySejahtera akan dijadikan platform digital kesihatan awam negara berikutan transisi peralihan negara daripada pandemik COVID-19, kata Menteri Kesihatan, Khairy Jamaluddin.

Menurutnya, langkah itu selaras dengan syor Jawatankuasa Kira-Kira Wang Negara (PAC) yang mahu aplikasi itu dijadikan alat pengurusan kesihatan awam negara selaras dengan pelan pendigitalan perkhidmatan kesihatan.

PAC hari ini membentangkan Laporan Pembangunan dan Perolehan Aplikasi MySejahtera di bawah Kementerian Kesihatan (KKM), Kementerian Kewangan dan Jabatan Perdana Menteri di Parlimen.

Antara syor PAC adalah kerajaan harus memastikan pemilikan penuh kerajaan dalam aplikasi MySejahtera serta memberikan jaminan bahawa data dalam aplikasi MySejahtera adalah selamat dan tidak akan disalahguna.

“Apabila MySejahtera dipindahkan ke KKM dari Majlis Keselamatan Negara (MKN), kita pastikan soal pemilikan data adalah selamat dan MySejahtera boleh digunakan sebagai platform kesihatan awam,” kata Khairy dalam sidang media selepas menghadiri perhimpunan bulanan KKM di sini hari ini.

MySejahtera dibangunkan untuk membantu dalam pengawasan penularan pandemik COVID-19 dalam negara dengan membolehkan pengguna melaksanakan penilaian kesihatan kendiri. Kini, aplikasi itu telah dikemas kini dengan ciri baharu antaranya kad penderma darah serta orang ramai boleh mengikrarkan diri sebagai penderma organ.

Khairy berkata, beliau mahu memastikan isu-isu berbangkit berkaitan aplikasi MySejahtera diselesaikan “sebelum meninggalkan KKM”.

“Rumusan (PAC) adalah paling penting kerajaan harus memiliki aplikasi (MySejahtera) sepenuhnya dan memang itu yang kita telahpun buat terutama dengan yang kontrak bakal ditandatangani. (Dengan itu), tiada lagi keraguan soal pemilikan aplikasi dan juga data, semuanya dimiliki oleh kerajaan Malaysia,” katanya.

Mengenai Rang Undang-Undang (RUU) Kawalan Produk Tembakau dan Merokok 2022, Khairy berkata bacaan kedua RUU itu dijangka dibentangkan di Dewan Rakyat pada Khamis, dengan pindaan RUU itu telah mendapat persetujuan Jawatankuasa Pilihan Khas (JPK) Parlimen yang dianggotai wakil kerajaan dan pembangkang.

“Saya yakin RUU ini boleh diluluskan jika mengikut aturan mesyuarat tetapi sekiranya Parlimen dibubarkan dan ia tidak sempat dibawa ke Dewan Negara, undang-undang ini mesti dibentangkan semula oleh kerajaan baharu, itu prosedurnya.

“Kalau diluluskan kemudian Parlimen bubar, sia-sia sahaja kita (KKM) buat kerja dan tak boleh bawa perkara ini (ke Dewan Negara) dan terpaksa bentang semula,” katanya.

Pada 27 Julai lepas, Khairy membentangkan RUU Kawalan Produk Tembakau dan Merokok 2022 untuk bacaan kali pertama di Dewan Rakyat.

Dewan Rakyat pada 2 Ogos lepas bersetuju Rang Undang-undang Kawalan Produk Tembakau dan Merokok 2022 dirujuk ke JPK Parlimen untuk diteliti serta membuat syor penambahbaikan, ketika usul itu pada peringkat bacaan kedua.

Rang undang-undang itu yang antara lain bakal melarang penjualan serta penggunaan sebarang bentuk bahan merokok termasuk rokok elektronik atau “vape” kepada individu yang dilahirkan pada 1 Jan 2007 dan seterusnya, disifatkan mengehadkan kebebasan memilih oleh beberapa Ahli Parlimen selepas ia dibentangkan pada Julai lepas. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Lelaki warga asing kencing di tempat wuduk BSI ditahan

JOHOR BAHRU: Seorang lelaki warga asing ditahan selepas disyaki berkelakuan jelik apabila kencing di tempat mengambil wuduk di Kompleks Kastam, Imigresen dan Kuarantin (CIQ) Bangunan Sultan Iskandar (BSI), di sini, pada Selasa.

Ketua Polis Johor, Datuk Kamarul Zaman Mamat berkata, lelaki berusia 69 tahun itu ditahan sejurus kejadian selepas mendapat laporan pada pukul 4.36 petang semalam.

“Hasil siasatan mendapati lelaki berkenaan tidak mempunyai rekod lampau dan saringan air kencing negatif,” kata beliau dalam satu kenyataan, malam tadi.

Kamarul Zaman berkata, permohonan reman akan dibuat hari ini di Mahkamah Johor Bahru dan kes disiasat di bawah Seksyen 295 Kanun Keseksaan.

Jika sabit kesalahan boleh dipenjara dua tahun atau denda atau kedua-duanya, kata beliau.

Justeru, beliau berkata orang ramai dinasihati agar tidak melakukan perbuatan yang boleh menimbulkan suasana yang tidak baik dan mengganggu-gugat ketenteraman awam.

Terdahulu, tular sebuah video berdurasi 10 saat menunjukkan seorang lelaki berdiri di tempat mengambil wuduk, dipercayai sedang membuang air kecil sebelum ditegur seorang lelaki lain mengenai perbuatannya itu. – BERNAMA


Stadium Shah Alam berwajah baharu menjelang 2026

SHAH ALAM: Kerajaan negeri Selangor melantik Malaysian Resources Corporation Berhad (MRCB) untuk melaksanakan pembangunan baharu Stadium Shah Alam dan fasilti sukan sekitarnya dengan kos ditetapkan sekitar RM787 juta.

Menteri Besar, Datuk Seri Amirudin Shari berkata, kerajaan negeri hari ini menyerahkan surat niat (LOI) kepada MRCB  selepas melalui proses yang panjang dan teliti bermula 2013 melibatkan 15 syarikat.

“MRCB dipilih berdasarkan kemampuan teknikal dan kewangan mereka, malah syarikat itu pernah terlibat dengan projek baik pulih Stadium Nasional Bukit Jalil pada 2017 dengan kos berjumlah RM1 bilion,” katanya pada sidang media, di sini, hari ini.

Terdahulu, Amirudin menyaksikan penyerahan LOI tersebut oleh Setiausaha Kerajaan Negeri Selangor, Datuk Haris Kasim kepada Naib Presiden Eksekutif MRCB, Datuk Dell Akbar Khan Hyder Khan di Bangunan Sultan Salahuddin Abdul Aziz Shah, di sini.

Amirudin berkata projek itu akan dilaksanakan secara perkongsian awam-swasta dengan MRCB akan menanggung kos pembangunan tanpa menggunakan dana awam dan syarikat itu akan dianugerahkan pertukaran tanah kawasan sekitarnya untuk dibangunkan.

Katanya, projek tersebut dijangka bermula seawal tahun hadapan dan dijangka siap pada 2026 seiring dengan pembinaan stesen Aliran Transit Ringan (LRT) 3 yang berdekatan dengan kawasan kompleks berkenaan.

“Stadium Shah Alam ini akan diinspirasikan berdasarkan Stadium Ajax Amsterdam dengan kapasiti sekitar 60,000 ke 70,000 penonton,” katanya.

Beliau berkata Stadium Shah Alam berusia 28 tahun itu mengalami kerosakan termasuk bilik persalinan, bekalan elektrik, tempat duduk penonton ekoran tiga kejadian banjir pada 2006, 2015 dan tahun lalu.

Kos pembinaan stadium tersebut menelan belanja RM400 juta dan dirasmikan pada 16 Julai 1994.

Katanya, tahun lalu, kos penggantian bumbung polikarbonat menelan belanja antara RM500 hingga RM1,000 sekeping.

Amirudin berkata satu pameran mengenai pembangunan kompleks itu akan diadakan pada September ini  agar orang ramai dapat memahami rancangan pembangunan berkenaan dan turut boleh berkongsi maklum balas mereka di pameran itu. – BERNAMA


Penduduk Puchong luah isu ‘parkir’ dan anjing liar belum selesai

PUCHONG: Semakin ramai bertemu penduduk Puchong, semakin banyak masalah tidak selesai, timbul kerana tiada penyelesaian daripada wakil rakyat terdahulu.

Jika sebelum ini, penduduk mengadu masalah keselamatan pangsapuri daif, masalah perparitan, gerai peniaga mahu dirobohkan, bantuan tidak sampai kepada mangsa banjir, wakil rakyat tidak datang walaupun rakyat sendiri memanggil turun.

Terbaharu, isu tempat letak kenderaan di kawasan penduduk padat dan anjing liar berkeliaran yang boleh merisikokan keselamatan terutama murid ke sekolah.

Penyelia bangunan pangsapuri Desaminium, Mohd Rabbiee Mohd Deris berkata, isu tidak cukup tempat letak kenderaan yang menyebabkan berlaku kemalangan dan anjing liar tidak diselesaikan dengan baik oleh wakil rakyat sebelum ini.

Katanya, penduduk hanya memohon jika ada kawasan lebih selesa untuk parkir kenderaan masing-masing bagi mengelakkan berlaku kemalangan.

“Kebanyakan penduduk di sini, memiliki dua kereta, dan ada yang terpaksa parkir di bahu jalan kerana tidak cukup tempat letak kereta.

“Jadi, kami mohon pihak MBSJ (Majlis Bandaraya Subang Jaya) kalau ada kawasan lain untuk letak kereta.

“Sini juga banyak anjing liar, sering mengganggu penduduk ketika berjoging. Kita pun risau, berlaku kemalangan sebab anak-anak penduduk ramai gunakan pejalan kaki ke sekolah, bila ada anjing liar mereka terpaksa elak,” katanya kepada MEDIA VARIASI.

Mohd Rabbiee berkata, pihaknya bagaimanapun sering merapatkan ukhuwah bersama penduduk terutama ibu atau bapa tunggal dengan menziarahi mereka secara berkala.

“Kami di pihak JMB (Badan Pengurusan Bersama) kadang-kadang akan ziarah dan rapati mereka, sambil memberikan bantuan yang diperlukan mereka. Ini termasuk ketika pandemik COVID-19,” katanya.

Beliau turut berterima kasih kepada calon Barisan Nasional (BN) Parlimen Puchong, Datuk Seri Syed Ibrahim Kader kerana berkunjung bertemu penduduk di kawasan itu.

“Walaupun (hadir) secara terjah, kita minta penduduk mengenal pasti calon bertanding pada Pilihan Raya Umum Ke-15 (PRU) di sini, dan berharap yang menang supaya melaksanakan tugasan yang betul kepada rakyat,” katanya.

Author

Tun Puteh Wanti

View all posts

View all posts


Tiga termasuk dua beranak maut dalam kemalangan di Pontian

PONTIAN: Tiga lelaki termasuk dua beranak maut, manakala dua lagi cedera dalam kemalangan melibatkan dua kenderaan di Kilometer 5.7, Jalan Parit Semerah-Parit Kudus, di sini, petang Khamis.

Ketua Polis Daerah Pontian, Supt Mohammad Shofee Tayib berkata mangsa, Muhamad Shah Rizal Jamaludin, 22, dan bapanya, Jamaludin Abd Wahab, 58, serta Muhamad Nor Azlan Roz, 28, yang juga mempunyai pertalian kekeluargaan, menaiki kereta Proton Saga berwarna putih, disahkan meninggal dunia di lokasi kejadian.

Beliau berkata seorang lagi penumpang kereta terbabit, Mohd Faizal Saari, 35, dan pemandu kereta Proton Perdana berwarna hitam Donny Tauh, 20, pula mengalami kecederaan dan menerima rawatan di Hospital Pontian.

“Kemalangan dipercayai berlaku kira-kira 5 petang tadi (Khamis) apabila kereta Proton Saga itu dari arah Parit Semerah menghala ke Parit Kudus dan kereta Proton Perdana itu dari arah bertentangan.

“Hasil siasatan awal mendapati pemandu kereta Proton Saga iaitu Muhamad Shah Rizal gagal mengawal kenderaannya lalu bertembung dengan kereta Proton Perdana itu yang berada di laluannya, sebelum terjunam ke dalam parit yang berair, mengakibatkan kesemua mereka tersepit,” katanya menerusi kenyataan malam tadi.

Mohammad Shofee berkata, akibat daripada kemalangan tersebut, Muhamad Shah Rizal, Muhamad Nor Azlan dan Jamaludin mengalami kecederaan di bahagian kepala, tangan dan kaki sebelum disahkan meninggal dunia di tempat kejadian oleh pegawai perubatan yang bertugas.

“Kesemua jenazah telah dihantar ke Unit Forensik Hospital Pontian untuk tindakan lanjut, manakala Mohd Faizal dan Donny menerima rawatan di hospital yang sama,” katanya.

Katanya, siasatan lanjut masih dijalankan dan kes disiasat mengikut Seksyen 41(1) Akta Pengangkutan Jalan Raya 1987. – BERNAMA


Perhimpunan serah memorandum di luar Istana Negara, polis siasat penganjur

KUALA LUMPUR: Polis telah membuka kertas siasatan berhubung perhimpunan dianjur Pertubuhan Jalinan Perpaduan Negara Malaysia (PJPNM) di perkarangan luar Istana Negara semalam.

Ketua Polis Daerah Brickfields ACP Amihizam Abdul Shukor dalam satu kenyataan hari ini, berkata sehubungan itu pihaknya memohon penganjur perhimpunan tampil ke balai polis untuk memberi keterangan bagi membantu siasatan.

Beliau berkata pihaknya mendapati tiada sebarang permohonan oleh penganjur untuk mengadakan perhimpunan berkenaan yang disertai kira-kira 300 orang berpakaian serba hitam.

Perhimpunan diadakan kira-kira 2 petang semalam, dilapor bertujuan menyerahkan memorandum memohon pengampunan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi membebaskan bekas Perdana Menteri Datuk Seri Najib Tun Razak yang dihukum penjara 12 tahun dan denda RM210 juta.

Amihizam turut menasihatkan orang ramai agar sentiasa berwaspada terhadap perbuatan atau ucapan yang boleh mengancam ketenteraman awam di negara ini selain tidak berkumpul atau mengadakan sebarang perhimpunan tanpa kebenaran yang sah.

Katanya orang ramai yang mempunyai sebarang maklumat berhubung kejadian itu boleh menghubungi  Hotline Polis Kuala Lumpur di talian 03-2115 9999 atau balai polis berdekatan.

Dalam perkembangan lain, satu sindiket pengedaran dadah berjaya ditumpaskan dengan sebanyak 36,7000 pil ecstasy dan 1.164 kilogram dadah bernilai lebih RM708,000 dirampas, susulan penahanan seorang lelaki tempatan, Isnin lepas.

Ketua Polis Kuala Lumpur Datuk Azmi berkata lelaki berusia 48 tahun itu ditahan di sebuah kondominium di Jalan Vista Mutiara Kepong dalam Op Otto yang dilancarkan di sekitar ibu kota.

“Sindiket ini didalangi warga tempatan yang bergerak aktif di sekitar Lembah Klang sejak empat bulan lepas dan menjadikan kondominium sebagai tempat menyimpan dan membungkus dadah,” katanya dalam kenyataan.

Beliau berkata semakan mendapati lelaki berkenaan memiliki rekod jenayah dan direman selama tujuh hari bermula Selasa lepas bagi membantu siasatan, manakala anggota sindiket yang lain juga masih dikesan. – BERNAMA


Wartawan MEDIA VARIASI tenangkan wanita dirogol putus asa hidup

KUALA LUMPUR: Kadang-kadang komen atau pandangan yang melampau terhadap seseorang boleh membahayakan nyawa orang lain.

Tidak semua orang boleh terima tekanan atau menguruskan tekanan, tohmahan, fitnah dengan baik.

Seorang wanita yang tular di media sosial mendakwa dia dirogol pelanggan ketika servis penapis udara di rumah lelaki itu, cuba membunuh diri kerana fitnah dan kebencian netizen.

Wanita dikenali sebagai Laila, mengakui amat tertekan selepas seorang Youtuber mendakwa dirinya berbohong walaupun dia sudah membuat laporan polis mengenai jenayah itu.

Youtuber terbabit memaklumkan pihak polis sudah menyelesaikan siasatan kes ini dan mendapati ia perbuatan suka sama suka.

Luahan Laila yang berputus asa untuk meneruskan hidup itu dimaklumkan secara Whatsapp telah mengejutkan wartawan MEDIA VARIASI yang dihubunginya.

Laila menghantar video dia berada di balkoni sebuah pangsapuri yang tinggi sambil menangis dan memberitahu berulang kali mahu membunuh diri.

Wartawan MEDIA VARIASI  berjaya menenangkan Laila agar tidak meneruskan tindakannya dengan mengambil contoh ada orang lain yang dikenali difitnah lebih teruk sehingga menimbulkan kebencian awam terhadap dirinya.

Fitnah itu menyebabkan individu berkenaan kehilangan segala-galanya malah memusnahkan masa depan kerjaya dan reputasinya namun individu itu tidak putus asa kini telah bangkit dan berjaya.

Selepas kisah itu dikongsi sehingga menyebabkan Laila kembali tenang dan masih berkomunikasi dengan baik ketika saat artikel ini ditulis.

Susulan fitnah Youtuber itu, Laila telah membuat laporan polis di balai polis Sepang menafikan dakwaan dan fitnah Youtuber berkenaan.

“Saya minta pihak polis melakukan siasatan terhadap lelaki Youtuber bernama Donivia Channel yang membuat video dan tuduhan melampau.

“Ini fitnah, dia menafikan kejadian rogol seolah-olah dia berada di lokasi kejadian. Dia tuduh kata kejadian adalah suka sama suka. Kalau suka sama suka, baik saya diamkan diri, tak pergi buat laporan polis.

“Saya buat laporan polis dan saya tahu hak saya di sisi undang-undang jika beri maklumat palsu boleh dikenakan dua tahun penjara.

“Saya berani buat ujian bohong guna mesin poligraf yang digunakan Suruhanjaya Pencegahan Rasuah Malaysia dalam siasatan mereka.

“Sumpah, saya tak kuat. Hari-hari saya rasa nak mati, saya mangsa tetapi saya pula dipersalah macam ni. Kalau saya suka rela, saya takkan habiskan masa saya dekat hospital, balai,” katanya ketika dihubungi MEDIA VARIASI.

Wanita berkenaan memaklumkan dia sepatutnya menyambut ulang tahun kelahiran anak keduanya, namun tidak menyangka musibah yang berlaku terhadap dirinya pada hari kejadian.

Ibu tunggal tiga anak, masing-masing enam, sembilan dan 11 tahun itu setakat ini sudah menjalankan pemeriksaan di Hospital Putrajaya dan laporan polis dibuat di Balai Polis Sepang.

Wanita itu turut menambah, buat masa ini dia dimaklumkan diberi cuti bergaji selama sebulan oleh syarikat penapis udara, malah akan diberi sesi terapi kaunseling dalam tempoh terdekat oleh majikannya.

Beberapa hari lalu, seorang wanita tampil mendakwa dirinya telah diperkosa ketika sedang melakukan servis penapis udara di rumah pelanggan.

Pendedahan itu dikongsikan sendiri oleh mangsa dalam satu video di TikTok miliknya, bagaimanapun video itu telah dipadam.

Susulan itu, difahamkan ‘si pelaku’ turut membuat laporan polis selepas mendapati isu ini tular.

Author

Fhatihah Zakinan

View all posts

View all posts


Harga ikan dijangka pulih dua minggu lagi – Nekmat

GEORGE TOWN: Persatuan Nelayan Kebangsaan (NEKMAT) menjangkakan harga ikan di pasaran tempatan akan pulih dalam tempoh dua minggu lagi selepas tamat musim peralihan monsun sekarang ini.

Pengerusinya, Abdul Hamid Bahari berkata, ketika ini bukan nelayan tidak turun ke laut malah mereka tetap menangkap ikan namun hasil yang diperoleh berkurangan sehingga menyebabkan berlaku peningkatan harga.

“Sejak kebelakangan ini, ikan memang ada tapi masih kurang dan ia secara tidak langsung harganya meningkat…kalau dulu nelayan pantai boleh dapat hasil tangkapan sehingga 100 kilogram(kg) setiap kali ke laut tapi sekarang 20 hingga 30kg sahaja, ini sebab musim peralihan monsun.

“Tapi dalam tempoh dua minggu lagi, kami jangkakan harga ikan akan kembali pulih malah kelaziman berlaku lambakan (hasil tangkapan) terutama di pantai barat,” katanya di sini hari ini.

Akhbar melaporkan beberapa harga ikan termasuk ikan kembung yang merupakan ikan rakyat telah melonjak naik sehingga mencecah RM16 sekilogram di beberapa negeri di utara berikutan keadaan cuaca yang tidak menentu sejak dua minggu lepas.

Sementara itu, Abdul Hamid berkata pihaknya telah menyediakan stok ikan sejuk beku kira-kira 100 tan sebagai persedian jika negara dilanda banjir.

“Kami memang telah sediakan stok ikan sejuk beku bagi memastikan tidak berlaku masalah kekurangan bekalan jika negara dilanda banjir dan di bawah program Q’Fish, kami jual pada harga RM10 sekilogram bagi ikan seperti selar, kembung dan selayang,” katanya. – BERNAMA


Pemuda tak menyesal berhenti kerja demi jaga ibu terlantar sakit

CYBERJAYA: Tindakan seorang pemuda yang berhenti kerja semata-mata ingin menjaga ibunya yang sakit mendapat perhatian warga net selepas videonya tular di media sosial.

Kebanyakan perkongsian video TikTok @alifr0z memaparkan rutin hariannya sepanjang hari ketika menjaga ibunya yang sakit.

Menurut Alif, dia berpuas hati dengan keputusannya meninggalkan kerjaya korporatnya demi menjaga ibunya sepenuh masa.

“Tinggalkan kerjaya korporat 9 pagi hingga 5 petang saya untuk jaga ibu yang sakit terlantar dan itu merupakan keputusan terbaik yang pernah saya buat. Sumpah lagi best jaga sendiri,” katanya.

Tambahnya, keputusan itu antara paling sukar namun, paling terbaik kerana dapat berbakti kepada ibu.

Perkongsian video tersebut nyata mendapat perhatian pelakon, Liyana Jasmay yang tersentuh dengan pengorbanan yang dilakukan oleh Alif.

Pelakon drama ‘Ponti Anak Remaja’ itu mengakui dirinya pernah melalui situasi yang sama seperti pemuda itu ketika menjaga ibunya yang sakit.

“May Allah SWT reward you, Jannah, my heart is tender watching this video. Reminds me of how we took care of our mama in the same condition,” luah Liyana.

Malah, perkongsian video tersebut turut meraih pelbagai respon dalam kalangan netizen di ruangan komen.

“My mom cancer stage 4 and dia lumpuh sebelum dia meninggal. Kami semua tak menyesal jaga dia patiently. Looking back, you will be proud,” luah netizen.

“Toughest decision but its the best decision you ever made. Proud of you dik. Moga Allah kurniakan sebaik-baik tempat untuk adik di dunia dan akhirat,” komen netizen.

“Saya ada kawan lelaki, dia berhenti kerja balik kampung untuk jaga ayah dia sampailah ayah dia meninggal, sekarang dia jadi pensyarah,” kongsi netizen.

Author

Nurul Ain Japri

View all posts

View all posts


Dr Mahathir gelar parti dipimpin orang bukan Melayu ‘parti pendatang’

MUAR: Bekas Perdana Menteri, Tun Dr Mahathir Mohamad menyifatkan parti politik yang diterajui orang bukan Melayu sebagai ‘parti pendatang’ (parti migran).

Beliau berkata, keengganan orang bukan Melayu untuk mengasimilasikan budaya Melayu termasuk mewujudkan parti politik sendiri, menyumbang kepada isu perkauman di negara ini.

“Kita tidak nampak perkara ini di negara seperti Thailand, Filipina dan Indonesia yang mewujudkan parti politik untuk ‘pendatang’.

“Namun di Malaysia, ‘pendatang’ ini tinggal di sini dan menerima kerakyatan negara ini tetapi masih menjauhkan diri.

“Dalam politik pun mereka menubuhkan parti sendiri. Sebab itu masih ada isu perkauman di negara ini. Bukan kita tidak suka mereka tetapi mereka yang tidak suka kita,” katanya seperti dilapor The Star.

Beliau berkata demikian semasa menyampaikan ceramah di Markas PAS Kawasan Bakri, dekat sini pada Ahad.

Tambah beliau, Pakatan Harapan (PH) dipimpin oleh seseorang yang menunjukkan kepada rakyat bahawa negara ini bukan sahaja milik orang Melayu, malah ia turut dimiliki oleh orang lain.

“Mereka mahu menyerahkan negara ini kepada orang luar. Ini saya tidak boleh terima kerana kita yang meneroka dan membuka Semenanjung,” katanya.

Tegasnya, beliau akan terus bercakap mengenai 3R (Race, Religion, and Royalty) kerana ia adalah haknya untuk bersuara.

Author

Fazleen Safina Abd Jamil

View all posts

View all posts


Tanding di Batu, PKR akan pecat Tian Chua – Anwar

IPOH: Bekas Ahli Parlimen Batu, Chua Tian Chang atau lebih dikenali sebagai Tian Chua, akan dipecat berikutan tindakannya bertanding di kawasan itu atas tiket Bebas pada Pilihan Raya Umum ke-15 (PRU15).

Presiden PKR, Datuk Seri Anwar Ibrahim berkata, veteran PKR itu tidak sepatutnya bertindak sedemikian.

“Mengikut dasar PKR, mereka yang bertanding sebagai calon Bebas atau memilih untuk meninggalkan parti atas apa jua sebab secara automatik akan dipecat,” katanya.

Beliau berkata demikian kepada pemberita ketika ditemui selepas pengumuman calon oleh Suruhanjaya Pilihan Raya (SPR) bagi Parlimen Tambun yang ditandingi beliau di Institut Latihan Perindustrian (ILP) Meru di sini hari ini.

Sebelum ini, portal berita tempatan melaporkan Chua bersedia menghadapi sebarang tindakan terhadapnya kerana bertanding sebagai calon Bebas di kerusi Parlimen Batu menentang calon parti sendiri P. Prabakaran yang mewakili Pakatan Harapan (PH).

Bekas Naib Presiden PKR itu menyerahkan borang pencalonan pagi tadi untuk merampas kembali kerusi Parlimen Batu yang diwakilinya selama dua penggal dari 2008.

Pada PRU 2018, Prabakaran yang bertanding sebagai calon Bebas memenangi kerusi itu, kemudian menyertai PKR dan kini berdepan sembilan lagi calon untuk mempertahankan kerusi Parlimen Batu itu pada PRU15. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Bilik tidur hangus terbakar akibat lupa tutup ‘extension plug’

CYBERJAYA: Malang tidak berbau apabila rumah yang didiami sebuah keluarga hampir musnah dalam satu kejadian kebakaran baru-baru ini.

Menerusi perkongsian TikTok @fiesyaisha, kelihatan banyak barang-barang di dalam rumahnya telah dijilat api serta dinding rumah menjadi hitam akibat asap kebakaran.

Menurut pemilik video, selepas siasatan, pihak bomba mengesahkan punca kebakaran bermula akibat palam sambungan yang tidak ditutup suis diletakkan di atas tilam.

“Sebelum saya keluar, saya tak off kan plug extension di atas katil.

“Pengajaran untuk semua, walaupun kita hanya on kan sahaja switch nya aliran elektrik dalam plug itu memang masih berjalan,” tulisnya dalam video.

Pihak bomba menjelaskan, palam yang dibiarkan terpasang itu kemudiannya akan menjadi panas sehingga menyebabkan haba yang terkeluar terperangkap ke dalam tilam yang sememangnya mudah terbakar mulai menghasilkan api.

Tambahnya, terdapat bentuk ‘V’ di dinding tempat kebakaran berlaku yang disebabkan oleh percikan api daripada arus elektrik palam sambungan.

Membalas kepada @iamhaniamri #Rumahkuterbakar #fyp #puncakebakaran

♬ bunyi asal – Fiesya Isha – Fiesya Isha

Menjengah di ruangan komen, rata-rata netizen memberikan pelbagai cadangan berguna.

“Lagi satu carilah extension yang jenis HEAVY DUTY dan lihat juga kepada salur penebat yang terdapat pada wayar extension berkenaan,” cadang netizen.

“Saya dah jadi ketua dalam rumah kalau bab-bab elektrik ni. Setiap kali nak keluar, saya unplug semua kecuali peti ais. Kalau balik kampung lama-lama, semua off dan unplug,” kongsi netizen.

“Charge phone elok letak atas lantai sebab lantai sejuk,” komen pengguna TikTok.

Author

Nurul Ain Japri

View all posts

View all posts


Sabah mahu lebih ramai anak muda sertai industri minyak dan gas

KOTA KINABALU: Kerajaan Sabah mahu lebih ramai anak muda menyertai industri minyak dan gas sejajar usaha untuk mengembangkan industri itu di negeri ini, kata Ketua Menteri Datuk Seri Hajiji Noor.

Beliau berkata, Sabah telah mencatat kejayaan bersejarah menerusi penubuhan SMJ Sdn Bhd, iaitu syarikat minyak dan gas milik penuh negeri hasil Perjanjian Kerjasama Komersial (CCA) yang dimeterai dengan PETRONAS pada tahun lepas.

“Kami amat menghargai kerjasama PETRONAS melalui CCA, menandakan langkah pertama dalam memastikan rakyat Sabah akan menikmati hasil daripada sumbernya.

“Ini bermakna penglibatan lebih besar bagi Sabah dalam perniagaan petroleum huluan; perniagaan minyak dan gas secara pertengahan serta hiliran, selain bersama PETRONAS meningkatkan penyertaan Sabah dalam industri minyak dan gas serta nilai rantaiannya.

“Saya berkongsi keinginan untuk melihat sumber minyak, gas dan tenaga Sabah memberi manfaat kepada pembangunan negeri. Bersama rakyat, Sabah telah memperjuangkan penyelesaian saksama untuk mendapat manfaat daripada sumber minyak dan gas,” katanya.

Hajiji berkata demikian ketika berucap merasmikan majlis graduasi TAS Institute of Oil & Gas yang ke-10 di Taman Perindustrian Kota Kinabalu di sini hari ini.

Sebanyak 90 pelajar menerima Diploma Lanjutan Business and Technology Education Council (BTEC) dalam Operasi Kejuruteraan sempena majlis graduasi itu.

Dalam pada itu, Hajiji mahu pusat latihan yang kini memasuki tahun ke-14 penubuhannya itu memainkan peranan dalam melahirkan tenaga kerja teknikal terlatih dan cekap seterusnya memenuhi sumber berkemahiran diperlukan industri minyak dan gas khususnya di Sabah.

Menurutnya, Sabah amat memerlukan modal insan memiliki ilmu pengetahuan dan berkemahiran tinggi termasuk dalam bidang minyak dan gas untuk terus memacu pembangunan negeri ke tahap lebih tinggi.

“Komitmen ini juga adalah sejajar dengan tumpuan Kerajaan Gabungan Rakyat Sabah-Barisan Nasional terhadap sektor utama dalam pelan pembangunan Hala Tuju Sabah Maju Jaya (SMJ) untuk memacu pemulihan pertumbuhan ekonomi.

“Penekanan kerajaan Sabah juga adalah untuk mendorong teras kedua hala tuju ini iaitu meningkatkan pembangunan modal insan dan kesejahteraan rakyat dalam Belanjawan 2022,” katanya. – BERNAMA


EPL: Newcastle tewaskan Chelsea 1-0, Potter terus tertekan

NEWCASTLE United meneruskan momentum terbaik dalam Liga Perdana Inggeris (EPL) dengan mencatatkan kemenangan 1-0 ke atas Chelsea di St’ James Park, pada perlawanan semalam.

Gol kemenangan Joe Willock di minit ke-67 telah membawa Newcastle melonjak ke tangga ketiga dengan merapatkan jurang hanya dua mata di belakang Manchester City yang kekurangan jumlah satu perlawanan.

Jentera serangan Chelsea dilihat tumpul pada perlawanan ini dengan hanya melakukan dua percubaan tepat sepanjang perlawanan.

Conor Callagher hampir menjaringkan gol buat pasukan pelawat dinafikan penjaga gol Newcastle Nick Pope.

Percaturan Potter membalas jaringan Willock dengan membawa masuk tiga baki pemain gantiannya iaitu Hakim Ziyech, Marc Cucurella dan Kai Havertz masih tidak mampu menghalang Newcastle mengutip tiga mata penuh dalam perlawanan.

Chelsea kini mengalami kekalahan tiga perlawanan berturut-turut dibawah pengurus baru, Graham Potter dan menghuni tangga kelapan dalam liga EPL.

Author

Mohamad Fitri Hazim Hazam

View all posts

View all posts


Rara calon MP wanita Melayu pertama DAP

CYBERJAYA: Bekas Ahli Dewan Undangan Negeri (ADUN) Ketari, Young Syefura Othman atau lebih dikenali sebagai Rara muncul sebagai calon Ahli Parlimen wanita Melayu pertama daripada DAP apabila diumumkan sebagai calon Ahli Parlimen Bentong.

Setiausaha Agung DAP, Anthony Loke Siew Fook mengumumkan pencalonan tersebut dalam sidang media pengumuman calon DAP di negeri Pahang bagi Pilihan Raya Umum ke-15 (PRU15) pada hari ini.

Menurut beliau, keputusan meletakkan Rara sebagai calon bagi kerusi Parlimen Bentong merupakan langkah yang berani dan strategik parti bagi memastikan hala tuju masa depan DAP ke arah kepelbagaian kaum, dan hala tuju DAP terus berkembang.

“DAP pusat memutuskan untuk memberikan keyakinan penuh kepada calon wanita Melayu, Young Syefura Othman.

“Kita nak supaya Rara sebagai Ahli Parlimen wanita Melayu Pertama DAP, beliau akan menjadi Ahli Parlimen wanita Melayu Pertama DAP jika beliau terpilih sebagai Ahli Parlimen Bentong.

“Saya menaruh kepercayaan, keyakinan penuh kepada beliau kerana beliau telah berkhidmat di kawasan tersebut selama lima tahun seagai ADUN dan mempunyai rekod yang baik, sokongan yang penuh daripada pengundi-pengundi beliau di DUN Ketari,” katanya dalam sidang media itu.

Sidang media tersebut adalah untuk DAP mengumumkan calon-calon PRU15 PH daripada DAP bagi kerusi-kerusi Parlimen di Pahang di mana DAP akan mempertandingkan empat calon bagi kerusi Parlimen Cameron Highland, Raub, Bentong dan Lipis.

Selain Rara yang dicalonkan bertanding di Bentong, calon yang diumumkan ialah Chiong Yoke Kong bagi kerusi Cameron Highland, Chow Yu Hui bagi kerusi Raub dan Tengku Zulpuri Shah Raja Puji.

Author

Faridah Amiratul

View all posts

View all posts


Harga siling ayam, telur kekal, kilang tertentu boleh eksport bermula Oktober – Annuar

KUALA LUMPUR: Harga siling RM9.40 sekilogram bagi ayam bulat segar tempatan, manakala subsidi 3 sen untuk telur turut kekal, kata Pengerusi Pasukan Khas Jihad Tangani Inflasi Tan Sri Annuar Musa.

Beliau berkata Kabinet turut bersetuju kilang tertentu sahaja iaitu yang menternak ayam secara khusus untuk tujuan eksport, boleh mula mengeksport ayam selepas mendapat kebenaran daripada Kementerian Pertanian dan Industri Makanan (MAFI) Oktober ini.

Menurut Annuar yang juga Menteri Komunikasi dan Multimedia, keputusan terbaharu Kabinet itu tidak mempunyai tarikh akhir kerana kerajaan akan memantau keseluruhan pengeluaran dan eksport sebelum membuat sebarang keputusan.

“Jadi, sebelum Kabinet membuat keputusan yang baharu, keputusan yang saya umumkan hari ini akan terus berjalan selepas daripada 31 Ogos,” katanya pada sidang media selepas mempengerusikan mesyuarat Pasukan Khas Jihad Tangani Inflasi di sini hari ini.

Pada 30 Julai lepas, Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof dilaporkan berkata mekanisme pelaksanaan harga siling ayam standard RM9.40 sekilogram di Semenanjung mungkin tidak akan diteruskan kerajaan selepas 31 Ogos memandangkan bekalannya didapati semakin stabil hari demi hari.

Sebelum ini, kerajaan menetapkan harga telur ayam bagi gred A pada 45 sen sebiji, gred B (43 sen sebiji) dan gred C (41 sen sebiji) yang berkuat kuasa pada 1 Julai untuk tempoh dua bulan.

Kerajaan juga mengambil langkah intervensi menyekat pengeksportan ayam mulai 1 Jun lepas berikutan berlaku kekurangan bekalan menyebabkan harga produk itu naik, namun akhir-akhir ini terdapat lambakan bekalan dalam negara mendorong penternak menggesa kerajaan menarik semula sekatan itu.

Berkenaan eksport ayam, Annuar berkata Kabinet dimaklumkan terdapat permohonan daripada industri yang menyatakan bekalan ayam ketika ini melebihi daripada keperluan, maka ada pihak yang meminta kerajaan membenarkan untuk eksport.

Menurutnya Kabinet telah menetapkan keutamaan mestilah terus ditumpukan kepada keperluan domestik yang mencukupi, malah sekiranya terdapat sedikit oversupply atau penawaran berlebihan situasi itu perlu dikekalkan kerana dengan adanya pengeluaran lebih tinggi daripada permintaan, ia boleh menjadi mekanisme bagi penurunan harga sesuatu barang.

“Bila harga turun tak boleh kita nak mengurangkan bekalan. Jadi, eksport tidak boleh dibenarkan kalau ia diambil daripada pengeluaran untuk kegunaan domestik.

“Untuk kegunaan domestik, ayam yang diimport dibenarkan (selain) ayam dikeluarkan terus dari ladang yang berbagai-bagai dan ia perlu dikekalkan begitu. Kita faham ada permintaan daripada negara pengimport dan kita ada kapasiti di ladang tertentu di negeri-negeri tertentu untuk mengeksport,” katanya.

Beliau berkata Jemaah Menteri telah bersetuju hanya kilang tertentu sahaja boleh mengeksport ayam secara bersyarat serta berperingkat, dan kilang berkenaan perlu mendapat kebenaran daripada MAFI.

“Bermakna berapa (ayam) yang dikeluarkan dan dengan kebenaran oleh MAFI, dia tidak boleh menjejaskan bekalan dikeluarkan untuk kegunaan dalam negara

“Hanya ladang yang khusus sahaja, mengeluarkan ayam yang khusus boleh mula ternak sekarang untuk eksport tetapi tidak boleh mengurangkan pengeluaran sedia ada ataupun import yang telah dibenarkan,” katanya.

Annuar berkata mekanisme itu akan dipantau pasukan khas berkenaan secara rapi bagi memastikan keperluan domestik sebanyak kira-kira 70 juta ekor sebulan atau 2.3 juta sehari sentiasa ada, malah jumlahnya harus lebih sedikit daripada yang dinyatakan itu. – BERNAMA


10 lagi mangsa sindiket penipuan tawaran pekerjaan dibawa pulang

PUTRAJAYA: Seramai 10 lagi rakyat Malaysia yang menjadi mangsa sindiket penipuan tawaran pekerjaan di Kemboja berjaya diselamatkan dan dibawa pulang ke tanah air semalam.

Menerusi satu kenyataan hari ini, Wisma Putra memaklumkan kesemua mereka tiba di Lapangan Terbang Antarabangsa Kuala Lumpur 2 (KLIA2) pada 11.50 malam tadi dengan menaiki pesawat AK535 dan diserahkan kepada pihak polis bagi membantu siasatan.

Setakat semalam, 313 rakyat Malaysia yang menjadi mangsa sindiket penipuan tawaran pekerjaan berjaya diselamatkan dari Kemboja, Laos, Myanmar dan Thailand.

Daripada jumlah itu, 255 orang telah dihantar pulang manakala baki 58 lagi masih ditahan di depoh tahanan imigresen negara-negara berkenaan sementara menunggu proses pengusiran.

Wisma Putra turut merakamkan penghargaan kepada Kedutaan Besar Malaysia di Phnom Penh dan kerajaan Kemboja yang terus mengambil tindakan proaktif bagi menyelamatkan dan mempercepat urusan penghantaran pulang mangsa.

“Wisma Putra melalui Perwakilan-Perwakilan Malaysia dan agensi-agensi kerajaan negara-negara berkenaan akan terus bekerjasama dan menggiatkan usaha bagi menangani isu sindiket jenayah ini,” menurut kenyataan itu.

Wisma Putra mengingatkan rakyat Malaysia supaya sentiasa berhati-hati dengan tawaran pekerjaan yang diterima terutama melalui media sosial bagi mengelak mereka daripada menjadi mangsa sindiket berkenaan. – BERNAMA


Tangani cabaran ekonomi, MCA syor Anwar lepas jawatan Menteri Kewangan

CYBERJAYA: Peletakan jawatan sebagai Menteri Kewangan antara tiga saranan MCA kepada Perdana Menteri, Datuk Seri Anwar Ibrahim bagi menangani cabaran ekonomi utama negara.

Jurucakap MCA, Mike Chong berkata, jawatan itu perlu dilepaskan supaya Anwar dapat memberi tumpuan sepenuh masa kepada tugas Perdana Menteri, selain memberi perhatian untuk menerajui Kabinet dan penggubalan dasar kerajaan.

Dengan peletakan jawatan itu juga, Perdana Menteri akan dapat bertindak balas terhadap isu-isu utama secara lebih makro dan komprehensif, sekali gus memastikan penyelarasan dan konsistensi dasar kerajaan.

Selain itu, Anwar juga dicadang untuk melantik Menteri Kewangan baharu atau Menteri Kewangan kedua.

“Pelantikan Menteri Kewangan baharu daripada latar belakang profesional yang penuh pengalaman akan dapat meningkatkan ekonomi negara dan menjana lebih banyak peluang pekerjaan.

“Beliau juga disaran supaya menggugurkan menteri yang gagal menunjukkan prestasi baik dalam pentadbiran kerajaan,” katanya dalam kenyataan di laman Facebook MCA pada Selasa.

Kesemua cadangan itu juga dibuat susulan laporan yang mendakwa akan berlaku rombakan Kabinet baru-baru ini.

Author

Fazleen Safina Abd Jamil

View all posts

View all posts


KPKM sedang berunding dengan GACC untuk tembusi pasaran durian segar ke China

KUALA LUMPUR: Kementerian Pertanian dan Keterjaminan Makanan (KPKM) dan Jabatan Pertanian sedang dalam proses untuk mengadakan rundingan dengan Jabatan Pentadbiran Am Kastam China (GACC) bagi mendapatkan akses pasaran buah durian segar ke China.

Timbalan Menterinya, Chan Foong Hin berkata, usaha ini dilakukan selepas kejayaan mendapatkan pasaran nangka segar ke China.

“Walau bagaimanapun, faktor ketahanan pada suhu bilik (shelf life) menjadi cabaran kepada Malaysia untuk mengekalkan tahap kesegaran dan kualiti buah durian yang dieksport.

“Pengeksportan durian ke China dalam bentuk segar memerlukan buah durian dituai sebelum tempoh matang penuh bagi memastikan kulit buah durian tidak merekah apabila tiba di negara China,” katanya dalam kenyataan yang dikeluarkan KPKM, di sini hari ini.

Chan berkata, berbanding negara jiran, durian dari Malaysia dituai ketika buah mencapai kematangan dan luruh, menjadikan tempoh ketahanan buah lebih singkat dan sukar untuk diekport secara segar ke destinasi yang jauh seperti China.

Beliau berkata disebabkan itu, Malaysia menggunakan teknologi sejuk beku terkini cryogenic deep freezing supaya buah durian dapat mengekalkan kualiti dalam tempoh yang lama.

“Sekiranya Malaysia mendapat laluan pasaran durian segar ke China, pengusaha-pengusaha durian tempatan perlu bersedia dengan teknik penuaian buah yang dapat memanjangkan tempoh ketahanan buah pada suhu bilik,” katanya.

Sementara itu, bagi memperkasakan pasaran durian Malaysia di luar negara dan meningkatkan kesedaran pengguna di peringkat antarabangsa, KPKM menerusi Pejabat Perwakilan Pertanian di luar negara bersama-sama Lembaga Pemasaran Pertanian Persekuturan (FAMA) juga aktif menjalankan program promosi termasuk menyertai pameran perdagangan dan menganjurkan program promosi durian.

Chan berkata pada 2022, sebanyak 25 program promosi luar negara yang telah disertai atau dianjurkan di luar negara oleh KPKM bersama-sama agensi di bawahnya.

“Pada 2023, sebanyak 38 program promosi dirancang untuk dilaksanakan oleh KPKM,” katanya. – BERNAMA


Remaja lemas terjatuh dalam longkang di Skudai

JOHOR BAHRU: Seorang remaja lelaki meninggal dunia akibat lemas selepas dipercayai terjatuh ke dalam longkang berkedalaman dua meter di Jalan Mahkota 7, Taman Ungku Aminah, Skudai, di sini, hari ini.

Ketua Balai Bomba dan Penyelamat (BBP) Skudai, Penolong Kanan Penguasa Bomba Mohamad Riduan Akhyar berkata, pihaknya menerima panggilan mengenai kejadian yang melibatkan remaja tempatan berusia 13 tahun itu pada jam 4 petang.

Beliau berkata, mangsa dikenali sebagai Brenhart Igoh Ajun, bersama dua rakannya yang tinggal di flat berdekatan dipercayai cuba melintas longkang tersebut, namun mangsa gagal dan terus terjatuh ke dalam longkang yang ketika itu air sangat deras.

“Pasukan Keluaran Operasi bertindak menggunakan seunit tali dan masuk ke dalam pembentung bagi menyelamatkan mangsa yang tersangkut, selepas itu mangsa dibawa ke tempat selamat,” katanya dalam kenyataan malam ini.

Beliau berkata, pasukan turut melakukan prosedur resusitasi kardiopulmonari (CPR) sementara menunggu pihak Kementerian Kesihatan tiba di lokasi kejadian, namun mangsa selepas itu disahkan telah meninggal dunia.

Mohamad Riduan berkata mayat mangsa kemudian diserahkan kepada pihak polis untuk tindakan lanjut. – BERNAMA


Bayaran STR Fasa 4 mulai 7 November ini

CYBERJAYA: Sumbangan Tunai Rahmah (STR) Fasa 4 yang merupakan pembayaran akhir bagi tahun ini, akan disalurkan sebelum perayaan Deepavali secara berperingkat mulai 7 November ini.

Kementerian Kewangan menerusi kenyataan memaklumkan peruntukan berjumlah RM2.1 bilion akan melibatkan seramai 5.22 juta penerima STR sedia ada dengan menerima bantuan tunai sehingga RM1,200.

Turut menerima bantuan tunai di bawah STR Fasa 4 adalah lebih 280,000 penerima baharu yang diluluskan untuk Rayuan STR 2023.

“Mereka akan menerima sehingga RM2,500 mengikut kategori kelayakan masing-masing. Pembayaran ini merupakan bayaran akhir baki nilai yang sepatutnya diterima pada tahun ini,” menurut kenyataan itu.

Menurut kementerian itu, mulai hari ini, individu yang layak boleh membuat permohonan baharu dan mengemas kini maklumat mereka untuk STR 2024 sepanjang tahun berbanding proses permohonan STR 2023 yang hanya dibuat setahun sekali.

“Ini bagi memastikan mereka yang layak namun tiada dalam pangkalan data kerajaan boleh tampil mengemukakan permohonan masing-masing selain membenarkan penerima sedia ada membuat pengemaskinian sekiranya mempunyai perubahan maklumat,” katanya.

Author

Diyana Rahip

View all posts

View all posts


32,600 pelajar B40 terima bantuan JPKM

KUALA LUMPUR: Jelajah Pendidikan Keluarga Malaysia (JPKM) 2022 telah membantu kira-kira 32,600 pelajar daripada golongan B40 melanjutkan pengajian ke universiti awam dan swasta tahun ini.

Timbalan Menteri Wilayah Persekutuan Datuk Seri Jalaluddin Alias berkata, inisiatif Perdana Menteri itu memberi peluang kepada pelajar kurang berkemampuan untuk menyambung pengajian.

Inisiatif kerajaan dalam membantu pelajar daripada golongan B40 termasuk penduduk luar bandar di 35 Parlimen setakat ini mendapat sambutan menggalakkan.

“Matlamat program ini adalah bagi membolehkan pelajar yang memiliki kelulusan ditawarkan tempat di universiti awam atau swasta,” katanya ketika ditemui pemberita.

Beliau berkata demikian pada Majlis Menandatangani Memorandum Persefahaman (MOU) Unitar, UPNM dan Prihatin serta Penyerahan Sumbangan Kepada Anak-Anak Wilayah Persekutuan di Universiti Antarabangsa Unitar di sini, hari ini.

Turut hadir Naib Canselor Unitar Prof Emeritus Tan Sri Dr Sahol Hamid Abu Bakar, Naib Canselor Universiti Pertahanan Nasional Malaysia (UPNM) Leftenan Jeneral Datuk Hasagaya Abdullah dan Ketua Pegawai Eksekutif Yayasan Prihatin Nasional (Prihatin) Datuk Mohd Aizuddin Mohd Ghazali.

Pada majlis berkenaan, Jalaluddin turut menyaksikan MOU tiga penjuru antara Unitar, UPNM dan Prihatin yang diadakan bertujuan untuk membangun, menyokong serta memperkayakan pembangunan penyelidikan selain pendidikan tinggi bagi memacu pertumbuhan negara.

Dalam pada itu, Mohd Aizuddin Mohd Ghazali berkata, seramai 2,000 pelajar dalam kalangan B40 di Wilayah Persekutuan yang berjaya menyambung pengajian menerima bantuan perbelanjaan dan komputer riba dari Prihatin dan Majlis Agama Islam Wilayah Persekutuan (MAIWP).

“Dalam program ini kami memerlukan lebih ramai penyumbang selain MAIWP.

“Kita tidak mahu ada lagi anak-anak tercicir daripada mendapat pelajaran, yang utama keperluan asas mereka disediakan,” katanya.

Author

Tun Puteh Wanti

View all posts

View all posts


Pengarah filem buru pelakon Melayu fasih berbahasa Inggeris

AMPANG: Pengarah filem Rentap, Abd Rahman Mohd Daud sedang memburu calon pelakon lelaki Melayu yang fasih berbahasa Inggeris bagi menerajui projek baharu, Buaya The Legend Killer.

Abdul Rahman atau lebih mesra dengan panggilan Armoda berkata, beliau mengutamakan kriteria berkenaan berikutan yakin dengan perancangan projek filem terbabit berupaya membawa nama ke luar negara.

Katanya, jika dilihat pada kesesuaian watak bagi projek berkenaan, pelakon pujaan ramai, Remy Ishak termasuk dalam senarai pilihan.

“Projek ini masih dalam fasa pembikinan, namun skrip dan papan cerita (storyboard) sudah siap.

“Perjalanan proses terhenti seketika pada 2012, dan untuk meneruskan semula projek ini, kami sudahpun mendapat kerjasama FINAS melalui perlesenan, pada masa yang sama mendapatkan dana daripada pihak yang berminat,” katanya kepada MEDIA VARIASI.

Beliau berkata demikian ketika ditemui di Bangunan Utama FINAS, Hulu Kelang, di sini.

Pengarah Urusan Audio Masters Sdn Bhd itu hadir bersama penaungnya, Omar Mohammad Unni, atas jemputan Pengerusi Perbadanan Kemajuan Filem Nasional (FINAS), Senator Datuk Seri Zurainah Musa bagi membincangkan kerjasama kedua-dua pihak.

Sementara itu, Armoda menjelaskan, beliau baharu sahaja menerima lamaran daripada wakil penaja daripada syarikat luar negara yang berminat untuk terlibat dalam pembikinan projek filem dokumentari berkenaan.

“Mana yang dahulu (dana), kita dahulukan mereka,” katanya.

Armoda pernah menjayakan filem epik Pahlawan Dayak: Rentap dan KL Zombi malah meneraju watak utama dalam drama Namaku Bukan Setsuko satu ketika dahulu.

Dimaklumkan, isu toyol tanah membabitkan pewaris tanah kurniaan sultan, Omar Mohammad Unni disiarkan secara bersiri eksklusif oleh MEDIA VARIASI akan turut difilemkan menerusi projek berkenaan.

Author

Fhatihah Zakinan

View all posts

View all posts


10 kanak-kanak Sindrom Down jadi model di World Saree Day Malaysia

BANGSAR: 10 kanak-kanak Sindrom Down bakal menjadi model pada program amal World Saree Day Malaysia yang akan diadakan di Menara Kembar Bank Rakyat pada 19 Mac nanti.

Program bagi mendapatkan sumbangan itu dianjurkan bersama syarikat penyediaan latihan dan acara, Bkay Nair Resources (BNR) dan Persatuan Sindrom Down (PSDM) dengan sokongan kerajaan India.

Pengarah, Bkay Nair berkata, 10 kanak-kanak berkenaan memang sudah terlatih dan cukup bersedia, lebih unik pada majlis sama 50 model profesional akan bersama mereka pada majlis sama.

“Model-model ini akan mengenakan sari daripada tiga jenama yang sudi membekalkan persalinan-persalinan berkenaan.

“Selain perarakan sari, terdapat juga persembahan tarian yang akan memeriahkan majlis.

“Golongan Sindrom Down telah lama dilupakan, ramai lebih fokus kepada membantu Autisme, Disleksia jadi saya harapan saya program seperti ini akan beri kesedaran kepada masyarakat tentang Sindrom Down.

“Sumbangan diperlukan untuk peralatan tambahan dan perbelanjaani latihan kerjaya vokasional agar mereka mampu menjadi usahawan yang berjaya,” katanya kepada media.

Beliau berkata demikian selepas melancarkan Program Amal PSDM Bersama World Saree Day Malaysia (WSDM).

Turut hadir, Presiden PSDM, Norhana A. Bakar dan para penyumbang.

Mengulas mengenai WSDM, Bkay Nair berkata, budaya pemakaian sari dalam kalangan rakyat Malaysia dan semakin dimodenkan.

“Kita mahu generasi muda kembali mencintai menghargai warisan seni dan budaya pelbagai kaum di negara.

“Acara ini gabungan amal, pendidikan, budaya dan fesyen,” katanya.

Author

Tun Puteh Wanti

View all posts

View all posts


Kes rasuah projek solar: Rosmah fail permohonan saat akhir singkir Hakim Mohamed Zaini

KUALA LUMPUR: Datin Seri Rosmah Mansor yang dijadual mengetahui keputusan kes rasuahnya membabitkan projek hibrid solar bernilai RM1.25 bilion esok, memfailkan permohonan di saat akhir supaya Hakim Mahkamah Tinggi Mohamed Zaini Mazlan menarik diri daripada mendengar atau membuat keputusan berhubung kes itu.

Permohonan itu difailkan atas alasan tular di media massa dan elektronik pada 26 Ogos lepas berkenaan berlakunya kebocoran keputusan Hakim Mohamed Zaini bagi kes itu yang disediakan oleh pihak lain dan bukannya hakim berkenaan.

Isteri bekas Perdana Menteri Datuk Seri Najib Tun Razak itu memfailkan notis usul tersebut menerusi Tetuan Akberdin & Co semalam dengan menamakan Pendakwa Raya selaku responden.

Menerusi notis usul yang diperoleh media, Rosmah, 70, memohon perintah bahawa keputusan kes yang dihadapinya yang ditetapkan esok atau mana-mana tarikh selepas itu digantung sementara sehingga keputusan notis usul berkenaan atau siasatan terhadap aduan dan laporan polis selesai.

Beliau turut memohon satu perintah bahawa lanjutan penarikan diri oleh hakim itu, kes solar berkenaan hendaklah didengar, dibicarakan semula atau diputuskan oleh hakim Mahkamah Tinggi lain.

Perkara itu turut disahkan peguam Datuk Akberdin Abdul Kader yang mewakili Rosmah ketika dihubungi Bernama, hari ini.

Menerusi afidavit sokongan yang difailkan bersama notis usul itu, Rosmah berkata kes dihadapinya telah melalui perbicaraan penuh di hadapan Hakim Mohamed Zaini sejak didakwa pada 15 Nov 2018 dan hakim itu mengarahkan beliau membela diri setelah memutuskan suatu kes prima facie terhadapnya pada 18 Feb 2021.

Menurut Rosmah, pembelaan menutup kes pada 18 Feb lepas dan hakim berkenaan telah menetapkan 5 April lepas untuk keputusan.

“Bagaimanapun, tiada keputusan diberikan dan Hakim Mohamed Zaini yang kemudiannya menetapkan 7 Julai lepas sebagai tarikh keputusan baharu. Namun, tarikh itu juga dilapangkan dan tarikh keputusan baharu ditetapkan pada 1 Sept (esok),” kata Rosmah dalam permohonan itu.

Bagaimanapun, Rosmah mendakwa pada 26 Ogos, beliau terbaca satu artikel oleh Raja Petra Kamarudin bertajuk, “Rosmah Mansor Will Be Pronounced Guilty on 1st September 2022” di laman portal Malaysia Today.

“Saya amat terkejut apabila mendapati kandungan artikel itu yang menyatakan bahawa keputusan/ penghakiman bagi kes solar telah siap, tetapi bukannya disediakan oleh hakim itu tetapi bagi pihak hakim berkenaan,” dakwa Rosmah dan menambah berikutan pendedahan oleh penulis artikel membuatkan beliau hilang kepercayaan kepada hakim tersebut, yang akan memberi keputusan esok.

Rosmah mendakwa beliau turut membaca artikel kedua penulis bertajuk “Download Or View The 71-Page Judgment And Guilty Verdict on Rosmah Mansor Here” bertarikh sama di laman portal Malaysia Today dan di dalam artikel itu, penulis telah meletakkan pautan bagi keputusan/penghakiman yang disediakan oleh pihak ketiga dan bukannya hakim berkenaan, yang boleh dimuat turun dengan mudahnya.

Setelah meneliti kedua-dua artikel itu, pemohon menegaskan beliau meragui sejauh mana integriti hakim itu apabila dokumen tersebut tidak disediakan oleh hakim berkenaan, tindakan yang bertentangan dengan Perenggan 5,7,8 dan 11 Kod Etika Hakim 2009.

Rosmah mendakwa pendedahan yang dibuat oleh penulis artikel itu ada asasnya dan sahih, memandangkan Pejabat Ketua Pendaftar Mahkamah Persekutuan Malaysia tidak menafikan kewujudan keputusan penghakiman setebal 71 muka surat itu.

Katanya, penghakiman tular tersebut telah mengundang pelbagai persepsi terhadap integriti mahkamah dalam mengendalikan, mendengar, membicarakan dan memutuskan kes itu dengan beretika, adil dan saksama.

“Sekiranya isu ini tidak diputuskan lebih awal, ia akan memprejudiskan hak saya di bawah undang-undang, disebabkan wujudkan pelanggaran Kod Etika Hakim dan Kod Etika Pegawai Kehakiman oleh Yang Arif Mohamed Zaini,” dakwa Rosmah.

Pada 27 Ogos lepas, Pejabat Ketua Pendaftar Mahkamah Persekutuan Malaysia membuat laporan polis berhubung laporan portal berita Malaysia Today yang menyiarkan dokumen didakwa keputusan perbicaraan kes rasuah Rosmah.

Menurut kenyataan itu, perbuatan tersebut merupakan suatu tindakan sengaja untuk menjejaskan integriti pengoperasian mahkamah dan pentadbiran keadilan selain menegaskan bahawa badan kehakiman tidak akan diganggu-gugat oleh perbuatan yang menyalahi undang-undang dan tidak bertanggungjawab bagi menjejaskan integriti sistem kehakiman negara.

Esok, Hakim Mohamed Zaini akan menyampaikan keputusan sama ada Rosmah akan dibebaskan atau disabitkan dengan tiga pertuduhan rasuah tersebut.

Pada 18 Feb tahun lepas, Rosmah, 70, diperintah membela diri terhadap tiga pertuduhan selepas pihak pendakwaan berjaya membuktikan kes prima facie terhadap beliau.

Rosmah dituduh meminta RM187.5 juta dan dua pertuduhan menerima rasuah berjumlah RM6.5 juta daripada Saidi Abang Samsudin, yang ketika itu pengarah urusan Jepak Holdings Sdn Bhd melalui bekas pembantunya Datuk Rizal Mansor sebagai ganjaran membantu Jepak Holdings memperoleh projek bernilai RM1.25 bilion untuk menyediakan tenaga hibrid solar di 369 sekolah di luar bandar Sarawak. – BERNAMA


‘Tak ada akidah punya soalan’ – Guru kritik soalan Matematik budak darjah tiga tak masuk akal

CYBERJAYA: Seorang guru Matematik baru-baru ni mempersoal kerelevanan penggubal silibus subjek berkenaan yang dianggap tidak wajar dipelajari murid-murid tahap sekolah rendah.

Guru Matematik, Mohd Fadli Mohamed Salleh menerusi Facebooknya, menyelar penggubal silibus berkenaan topik wang bagi murid tahun tiga yang dianggap melampau.

Menerusi gambar yang dikongsi oleh guru berkenaan, soalan tersebut meminta murid menyatakan nilai mata wang di beberapa buah negara berbanding dengan RM1.

“Sat lagi nak masuk mengajar kelas tahun tiga, topik wang. Sebagai guru Matematik berdedikasi, aku selak la dulu buku nak bagi bersedia ajar lepas ni.

“Buka ja muka surat ni, markonah betul soalan pun. Awak ni siapa? Awak tinggal kat sini ke? Apa benda ni? Tak ada akidah punya soalan.

“Ni bukan budak tak boleh jawab, pegawai bank pun tak tau nak jawab.

“Apa kepentingan topik ni buat budak darjah tiga? Tolong penggubal silibus ni senaraikan lima kelebihan budak sembilan tahun belajar topik ni,” katanya.

Tambahnya lagi, beliau pasti soalan demikian juga sukar untuk dijawab oleh penggubal silibus itu sendiri.

“Ni kalau aku soal penggubal silibus berapa Kyat untuk RM1 pun pasti dia tak boleh jawab, melainkan dia Google dahulu.

“Entah bila la silibus baru nak ganti ni. Melampau sangat silibus yang budak duk belajar sekarang ni.

“Aku nak skip ja muka surat ni. Ni kalau ada PPD ke, JPN ke, nazir ke, orang BPK ke datang tanya kenapa skip, aku suruh dia mengajar topik ni,” selarnya.

Mohd Fadli menerusi ruangan komen menjelaskan buku tersebut dibekalkan oleh Kementerian Pendidikan Malaysia (KPM).

“Buku ini adalah buku aktiviti yang KPM bekalkan. Bukan buku latihan pihak luar yang buat. Memang KPM yang buat selari dengan buku teks.

Author

Nurul Ain Japri

View all posts

View all posts


PPIM tuntut penganjur Hoorrey disenarai hitam, bayar vendor sebelum Raya

KUALA LUMPUR: Penganjuran acara Hoorrey X Fest Raya 2023 yang menghimpunkan vendor-vendor jualan sempena raya Aidilfitri, sepatutnya berlangsung pada 19 April hingga 21 April ini namun bertukar menjadi ‘kecoh’ apabila acara itu dibatalkan pada saat akhir.

Acara yang dijadualkan berlangsung di World Trade Centre Kuala Lumpur (WTCKL) itu merupakan anjuran Tenview (M) Sdn Bhd melalui Ketua Pegawai Eksekutifnya merangkap CEO Asia Global Entertainment (International) Sdn Bhd, Datuk Mohammad Alif Hakim.

Lebih daripada 100 vendor dilaporkan telah membuat pembayaran bernilai dari RM1,500 sehingga RM80,000 untuk sewaan tapak niaga namun mereka terpaksa ‘berputih mata’ apabila pihak penganjur masih belum memulangkan wang berkenaan.

Ketua Aktivis PPIM, Datuk Nadzim Johan berkata, pembatalan acara itu pada saat akhir amat mengecewakan.

Malahan, vendor-vendor yang terlibat terpaksa menanggung kerugian besar dan tambah hiba apabila Hari Raya Aidilfitri bakal menjelang tidak lama lagi, untung tak dapat rugi pula terpaksa ditanggung.

“Vendor acara berkenaan hanya menerima notifikasi daripada pengurusan WTCKL bahawa acara tersebut telah dibatalkan hanya beberapa jam sebelum acara berlangsung.

“Apa yang mengejutkan seorang selebriti yang pernah dikaitkan dengan scammer turut dikatakan terbabit dalam penganjuran acara ini.

“Saya harap usahawan berhati-hati dengan pihak penganjur yang tidak pernah ada pengalaman menganjurkan acara sebesar ini dan diharap untuk senarai hitam individu terbabit agar tidak berulang di kemudian hari.

“Saya difahamkan Datuk Seri Ahmad Maslan dijemput sebagai perasmi acara tetapi beliau tolak kerana ada acara lain, begitu juga portal dalam talian MEDIA VARIASI yang dijemput sebagai rakan media.

“Jangan sertai program ‘last minute‘ raya ini pelajaran untuk semua usahawan kerana kita tidak tahu risiko yang berhadapan beberapa hari sebelum raya,” katanya kepada MEDIA VARIASI.

Tambah Nadzim yang turut dikenali sebagai Toqqi, jika penganjur gagal membayar semula kepada vendor sebelum raya, pihaknya akan menyeru semua pihak yang teraniaya untuk turun padang bagi membuat laporan polis.

“Semua vendor akan kumpul ambil tindakan undang-undang, penganjur nak Raya di balai ke?

“Kita mudahkan orang lain, Tuhan mudahkan kita, kita susahkan aniaya orang, kita susah, dunia ini kecil sahaja nak lari mana, ingat itu,” katanya.

Sehubungan itu, PPIM mengalu-alukan vendor-vendor yang terlibat untuk membuat aduan menerusi saluran PPIM bagi mengambil tindakan undang-undang atas kerugian yang dialami.

PPIM boleh dihubungi di talian 03-40503055 atau hadir membuat aduan di Villa Puteri Kuala Lumpur bersebelahan WTCKL.

Author

Tun Puteh Wanti

View all posts

View all posts


Harga pasar malam, baju raya premium di Hoorrey X Fest Raya

KUALA LUMPUR: Berita gembira untuk golongan ‘Rahmah’ dan B40 kerana buat pertama kalinya mereka tidak perlu mengumpul wang yang banyak untuk memiliki pakaian raya sebagaimana dijual di Pavillion, KLCC.

Ini kerana mereka boleh membeli baju kualiti, premium pada harga murah di festival beli-belah, Hoorrey X Fest Raya yang berlangsung selama 72 jam, tanpa henti bermula 19 April hingga 21 April ini.

Penganjuran Hoorrey X Fest Raya yang mendapat kerjasama penuh daripada Kelab Usahawan Selebriti Malaysia (KUSM), Artist Corner dan MEDIA VARIASI sebagai media rasmi program yang akan diadakan di Pusat Dagangan Dunia (WTC).

Ketua Pegawai Eksekutif Asia Global Entertainment (International) Sdn Bhd, Datuk Mohammad Alif Hakim berkata, seramai 400 vendor dijangka akan ‘membuang harga’ semaksimum mungkin untuk menghabiskan stok jualan raya mereka.

“Kelebihan bagi pengunjung adalah mereka boleh mendapat harga murah kalah Rahmah contohnya harga asal RM100 boleh dapat RM50, kalau harga asal RM50 boleh dapat RM25.

“Sepanjang event, pengacara majlis (MC) akan memasang lagu Hoorrey beberapa minit dan ketika itu vendor diwajibkan menurunkan harga, diskaun habis.

“Berapa kekerapan lagu akan dipasangkan bergantung kepada MC, namun selain tempoh itu vendor dibenarkan turunkan harga mengikut kreativiti mereka.

“Tujuan kami adalah dapat bantu selesaikan jualan vendor-vendor, habiskan stok sebelum Raya selain membantu golongan marhaen dapat menikmati baju raya premium dengan harga pasar malam.

“Kami juga sedang dapatkan harga flat untuk parkir di hotel berhampiran jika ruang parkir di WTC penuh,” katanya kepada MEDIA VARIASI.

Pada penganjuran Hoorrey X Fest Raya terdapat 100 usahawan selebriti yang terlibat dalam jualan borong raya itu bukan sahaja dari Malaysia, malah Singapura, Indonesia dan Rusia.

Artis yang bakal terlibat antaranya Lann A To Z, Wan Scoin, Jaafar Onn, Ayie Floor 88, Amer Forteen, Elyana, Aidil Aziz, Risteena, Izzue Islam, Rina Eva, Anne Abdullah, Farah Wahida, Car Farish, Ayu Damit, Soffi Jikan, Rahmat Mega, Sasha Aziz, Amirchik dan ramai lagi.

Hoorrey X Fest Raya ini memberi peluang kepada rakan artis tempatan termasuk peniaga lain untuk berniaga di tapak yang disediakan dengan tawaran sewa tapak pada harga serendah RM1,500.

Acara menarik lain turut diselitkan seperti Infaq Ramadan Hoorrey berbentuk jamuan berbuka puasa, moreh, sumbangan kelengkapan dan duit raya serta program sahur teramai di WTC.

Majlis perasmian dijangka disempurnakan oleh Timbalan Menteri Kewangan, Datuk Seri Ahmad Maslan.

Untuk maklumat lanjut, orang ramai boleh menghubungi Boy di talian 011-3573 3060, Zai (010-2620078) dan Shawn (011-5550 5017).

Author

Tun Puteh Wanti

View all posts

View all posts


Cuaca panas: Solat hajat mohon doa kesejahteraan diadakan esok – Na’im

KUALA LUMPUR: Masjid dan surau di bawah seliaan Jabatan Kemajuan Islam Malaysia (JAKIM) diminta melaksanakan solat hajat esok, bagi memohon kesejahteraan buat negara dan masyarakat berikut keadaan cuaca panas.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar dalam kenyataan hari ini berkata, masjid dan surau di bawah dan Jabatan Agama Islam Wilayah Persekutuan (JAWI) turut diminta berbuat perkara sama.

“Negara sedang berhadapan dengan keadaan cuaca panas dan kering yang memberikan kesan kepada kehidupan masyarakat dalam urusan seharian. Sehubungan dengan itu, Jabatan Perdana Menteri (Hal Ehwal Agama) ingin menyeru seluruh rakyat Malaysia untuk terus berdoa supaya cuaca kembali berada dalam keadaan baik.

“Saya telah meminta masjid-masjid di bawah seliaan JAKIM iaitu Masjid Negara, Masjid Putra dan Masjid Tuanku Mizan Zainal Abidin, untuk melaksanakan solat hajat pada 1 Jun,”  katanya.

Jabatan Metrologi sebelum ini menjangkakan Malaysia akan mengalami cuaca panas dan kering berpanjangan sehingga Ogos, susulan peralihan monsun. – BERNAMA


Lebih banyak perusahaan China intai peluang melabur di Malaysia – Duta

KUALA LUMPUR: Malaysia kekal menjadi destinasi pilihan usahawan dari China untuk mengembangkan perniagaan di rantau ini yang menyaksikan lebih ramai pelabur negara itu mengintai peluang melabur di sini.

Duta China ke Malaysia, Ouyang Yujing berkata, dalam keadaan kelemahan ekonomi global yang kian meningkat dan ketegangan geopolitik yang memuncak, perdagangan dan pelaburan China-Malaysia bertentangan dengan itu dan mencapai pertumbuhan baharu.

Beliau berkata, statistik rasmi China menunjukkan dari Jan hingga Nov 2022, perdagangan dua hala China-Malaysia meningkat 18.5 peratus pada asas tahun ke tahun mencecah AS$184.75 bilion.

China dijangka menjadi rakan dagangan terbesar Malaysia untuk tahun ke-14 berturut-turut.

Menurut statistik rasmi Malaysia, pelaburan China menduduki tempat teratas pada separuh pertama 2022, mencecah AS$11 bilion, menyumbang 55.6 peratus daripada jumlah pelaburan langsung asing (FDI) yang menjadikan ekonomi kedua terbesar dunia itu rakan kongsi pembangunan terpenting Malaysia.

“Hubungan China-Malaysia berada di barisan depan dalam hubungan China-ASEAN.

“China akan terus menggalakkan lebih banyak perusahaan China menambah pelaburan di Malaysia bagi meningkatkan lagi pembangunan ekonomi dan industri Malaysia,” katanya pada program “Bicara Duta” anjuran bersama Majlis Belia Malaysia (MBM) dan Kedutaan China di sini, hari ini .

Ouyang berkata beliau optimis bahawa trend itu akan terus berkembang berdasarkan penglibatannya yang kerap dengan usahawan China di sini.

“Mereka memberitahu saya sebab mereka memilih Malaysia kerana persekitaran politik negara yang stabil, lokasi geopolitik yang strategik, infrastruktur moden serta sistem perundangan yang baik.

“Hubungan baik rakyat dengan rakyat juga menjadi satu daripada faktor yang menarik pelabur China ke Malaysia,” katanya.

Beliau berkata, China dan Malaysia boleh memperdalam lagi kerjasama dalam pembangunan kenderaan elektrik, separa konduktor dan cip serta industri minyak dan gas.

“China bersedia bekerjasama dengan Malaysia untuk menggunakan peluang pembangunan ini dengan baik. Kami akan mengukuhkan kerjasama ekonomi, mempercepat inovasi sains dan teknologi dan memperdalam kerjasama dalam semua aspek termasuk kesalinghubungan, ekonomi digital, ekonomi hijau, pertanian moden, bioperubatan dan lain-lain.

“Kami akan bekerjasama untuk membawa manfaat lebih banyak kepada rakyat kedua-dua negara dan menyumbang kepada keamanan serta kemakmuran serantau,” katanya.

Memandangkan tahun ini ulang tahun ke-10 Perkongsian Strategik Komprehensif China-Malaysia dan pada tahun 2024 China-Malaysia akan menyambut ulang tahun ke-50 penubuhan hubungan diplomatik, beliau mencadangkan agar kedua-dua negara merangka pelan tindakan pembangunan masa depan China dan Malaysia.

Beliau berkata kedua-dua negara harus mengukuhkan lagi kerjasama antara kerajaan, parti politik dan pertubuhan sosial di semua peringkat, terus saling mempercayai dan memperdalam serta mengembangkan kerjasama pragmatik dalam semua bidang.

“Kita harus terus menambah dan memperkaya konotasi perkongsian strategik komprehensif China-Malaysia dan mendorong hubungan China-Malaysia ke tahap baharu.

“…China dan Malaysia harus merebut peluang, menggunakan sebaik mungkin momentum pembangunan ke arah membina komuniti China-Malaysia yang bersama berkongsi masa depan,” kata Ouyang. – BERNAMA


COVID-19: KKM sedia ketatkan SOP kesihatan di pintu masuk negara – Dr Zaliha

KUALA LUMPUR: Kementerian Kesihatan (KKM) sedia mengubah dasar penjagaan kesihatan pengurusan pandemik COVID-19 di sempadan negara sedia ada, termasuk memperketatkan prosedur operasi standard (SOP) pemeriksaan kesihatan di pintu masuk negara.

Menteri Kesihatan, Dr Zaliha Mustafa berkata, ia akan dilaksanakan jika perlu, bukan sahaja kepada pengunjung atau pengembara (warganegara Malaysia dan bukan warganegara) yang tiba dari negara China, bahkan yang tiba dari semua negara di dunia.

Beliau berkata, dengan pelanjutan Malaysia sebagai ‘Kawasan Tempatan Jangkitan” sehingga Jun depan, ia memberi ruang kepada KKM untuk mengambil sebarang tindakan segera bila diperlukan, susulan lonjakan semula kes wabak itu di China.

Menurutnya, KKM memandang serius kebimbangan rakyat berhubung kenaikan kes COVID-19 di China serta sekatan yang dibuat beberapa negara lain terhadap pengembara dari negara republik berkenaan, dan perkara itu adalah keutamaan KKM ketika ini.

“KKM akan meningkatkan kaedah pembendungan penularan jangkitan COVID-19 dalam negara serta kesiapsiagaan bagi berdepan dengan sebarang kemungkinan peningkatan kes wabak itu,” katanya dalam kenyataan, hari ini.

Dr Zaliha berkata, KKM juga sentiasa bersiap siaga meningkatkan kapasiti kesihatan bagi menghadapi sebarang kemungkinan.

Menurutnya, KKM sentiasa mengambil polisi berpandukan dan berasaskan sains serta data yang tepat selain berhubung rapat dan mengadakan perbincangan dari semasa ke semasa bersama Pertubuhan Kesihatan Dunia (WHO), China serta rakan-rakan negara ASEAN.

“WHO telah mengadakan mesyuarat dengan China bagi urusan perkongsian data terkini dan ia akan diteruskan bagi mengetahui secara terperinci maklumat, situasi dan pengurusan COVID-19 di negara berkenaan.

“Berdasarkan maklumat yang dilaporkan negara China kepada pihak WHO, varian dan subvarian yang ada di China, juga telah dikesan di Malaysia,” katanya.

Penghujung tahun lepas, China melaporkan berlaku lonjakan kes COVID-19 berikutan varian Omicron yang merebak dengan pantas, dan beberapa negara mengambil keputusan untuk menyekat kemasukan pengembara dari China ke negara mereka sebagai langkah menghalang penularan wabak itu.

Sementara itu, Dr Zaliha berkata, berdasarkan maklumat sedia ada, vaksin COVID-19 berkesan dengan memberi perlindungan dari mendapat gejala teruk akibat jangkitan virus itu, dan ia sepatutnya mengurangkan kemasukan ke hospital.

Selain itu, katanya, vaksin Bivalent akan dibekalkan kepada Malaysia tidak lama lagi berikutan kelulusan pendaftaran bersyarat yang diberikan Pihak Berkuasa Kawalan Dadah, baru-baru ini.

“Pengumuman akan dibuat selepas bekalan diterima bersama dengan kriteria kelayakan untuk mendapatkannya.

“KKM menggesa orang ramai yang menerima dos penggalak pertama yang melebihi tempoh enam bulan agar mendapatkan dos penggalak kedua serta tidak menunggu vaksin Bivalent. Vaksin Monovalent sedia ada masih sangat berkesan untuk mengurangkan gejala serius dan kes kematian,” katanya.

Dr Zaliha berharap peratusan pengambilan dos penggalak terus meningkat, terutama golongan berisiko memandangkan ketika ini hanya 49.8 peratus daraipada rakyat Malaysia sudah mendapat vaksin dos penggalak pertama dan hanya 1.9 peratus mengambil vaksin dos penggalak kedua.

Beliau turut mengingatkan rakyat agar terus menjaga kesihatan kendiri dan keluarga masing-masing serta sentiasa mematuhi saranan serta nasihat kesihatan. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Pocket Rocketman sudah kembali, jangan berhenti beri sokongan – Pemerhati sukan

KUALA LUMPUR: Jaguh berbasikal trek negara, Datuk Mohd Azizulhasni Awang telah membuktikan semangatnya masih membara untuk mencipta sejarah menghadiahkan pingat emas sulung Malaysia di Sukan Olimpik Paris 2024 tahun hadapan.

Ia susulan pencapaian menakjubkan juara dunia 2017 menerusi acara keirin itu memenangi pingat perak acara sama pada Kejohanan Piala Negara-Negara Kesatuan Berbasikal Antarabangsa (UCI) yang berlangsung di Jakarta, Indonesia baru-baru ini.

Pemerhati sukan tempatan, Datuk Dr Pekan Ramli mengakui sangat teruja dan gembira apabila atlet berusia 35 tahun itu meraih kejayaan tersebut kurang daripada setahun selepas melalui pembedahan jantung terbuka pada April tahun lepas.

Apa yang lebih menarik perhatian Pekan ialah Mohd Azizulhasni yang diberi julukan The Pocket Rocketman berjaya menyaingi kehebatan pelumba yang jauh lebih muda, Harrie Lavreysen dari Belanda iaitu juara dunia 2022 dan pemenang emas Sukan Olimpik Tokyo 2020.

“Ini satu petanda yang sangat positif kerana sebelum ini saya katakan ada rasa was-was dengan prestasi beliau (Mohd Azizulhasni), tapi dengan kejayaan di Jakarta tambahan pula bersaing dengan juara dunia dan Olimpik seolah-olah beliau sudah kembali ke prestasi sebenar.

“Kalau sebelum ini beliau menang di Australia (Austral Wheelrace di Melbourne pada Disember 2022) tanpa jaguh-jaguh dunia, kali ini apa yang ditunjukkan memberi kita keyakinan beliau berpotensi dan wajar menjadi sandaran emas di Paris,” katanya ketika dihubungi Bernama, hari ini.

Mohd Azizulhasni yang merangkul pingat perak keirin pada Olimpik Tokyo 2020 dan gangsa dalam acara sama pada edisi 2016 di Rio de Janeiro terpaksa berpuas hati membawa pulang perak di Jakarta selepas hanya dipisahkan 0.024 saat (s) di belakang Lavreysen pada final Sabtu lepas.

Olahragawan Kebangsaan 2009, 2010, 2017 dan 2019/2020 dan 2021 itu kemudian tersingkir di peringkat suku akhir ketika turun bersaing dalam acara pecut keesokan harinya.

Sementara itu, Pekan berpendapat Mohd Azizulhasni wajar mendapat sokongan yang sama ketika membuat persiapan ke Tokyo dalam menghadapi cabaran di Paris nanti.

“Saya nampak dia memerlukan sokongan tambahan yang hebat kerana saya percaya kekuatan dalaman beliau sendiri iaitu faktor motivasi intrinsik sudah sangat kuat. Sokongan perlu datang dari segi apa yang boleh pastikan beliau mencapai prestasi yang luar biasa untuk beraksi di Paris.

“Sokongan tambahan itu umpamanya dari segi teknologi, sokongan aspek sains sukan, basikal, jurulatih, sokongan pasukan yang menyeluruh dan juga sokongan dari segi psikologi,” katanya.

Berdasarkan ranking dunia ketika ini, Mohd Azizulhasni menghuni kedudukan ke-46 dalam acara keirin yang merupakan acara kegemarannya dan berada di posisi ke-48 bagi pecut, menurut https://dataride.uci.ch/iframe/Rankings/9/.

Perkembangan itu menyaksikan Mohd Azizulhasni memanjat lebih 200 dan lebih 400 anak tangga masing-masing dalam ranking keirin dan pecut selepas berada di kedudukan ke-281 dan posisi ke-479 pada Oktober tahun lepas susulan berehat panjang selepas pembedahan.

Anak jati Dungun, Terengganu itu menjadi wakil tunggal skuad berbasikal negara dibarisi antaranya Muhammad Shah Firdaus Sahrom, Nurul Izzah Izzati Mohd Asri dan Anis Amira Rosidi, yang membawa pulang kilauan pingat pada kejohanan di Jakarta. – BERNAMA


Sejarah sumpah orang Melayu

SEDAR atau tidak, sumpah memang ada kaitannya dengan hati. Malah sumpah terlahir daripada perasaan hati.

Dalam adat dan budaya Melayu, penggunaan daun sirih yang berbentuk hati sebagai perlambangan segala perbuatan dimulai dengan hati.

Orang Melayu dahulu kala menganggap sumpah secara ikhtiar mereka berdoa kepada Tuhan mohon ditunjukkan kebenaran dan pembalasan kesalahan orang yang menzaliminya.

Sejarah mengenai sumpah ini diturunkan dari generasi ke generasi dan penulis sebagai pencinta sejarah dan warisan Melayu berusaha sedaya upaya mengumpulkan sejarah secara lisan atau rekod agar generasi akan datang tidak lupa asal usul mereka.

Antara sejarah sumpah yang popular adalah Laksamana Bentan di mana keturunannya disumpah setelah membunuh Sultan Mahmud Shah 11 ketika dijulang ke masjid.

Laksamana Bentan melafaz kata-kata “raja adil raja disembah, raja zalim raja disanggah”, sebelum dia membunuh Sultan Mahmud.

Kejadian pada 1699 itu menyaksikan Laksamana Bentan membalas dendam kerana Sultan Mahmud membunuh isterinya yang sedang hamil, Dang Anom.

Dang Anom dikatakan terlalu mengidam dan makan seulas nangka milik Sultan sebelum dia dibunuh, ketika itu pula Laksamana Bentan sedang bertarung nyawa berperang dengan lanun demi menjaga tanah air.

Namun keturunan Laksamana Bentan disumpah kerana dalam adat Melayu, raja zalim tidak boleh dibunuh, hanya boleh disanggah.

Sumpahan Mahsuri juga popular di kalangan cerita rakyat kerana hanya selepas tujuh generasi baharu sumpah terlerai dan Langkawi kembali makmur satu fakta yang tidak boleh ditolak.

Menurut legenda, Mahsuri adalah wanita cantik di Langkawi dan berkahwin dengan pahlawan Wan Darus dan memiliki anak nama Wan Hakim, namun suaminya itu terpaksa keluar berperang dengan Siam.

Sepanjang ketiadaan suami, seorang pemuda bernama Deraman membantu urusan harian Mahsuri dan anaknya namun perkara itu dicemburui isteri ketua kampungnya.

Dia telah menyebarkan khabar angin bahawa Mahsuri tidak setia kepada suaminya dan menjalin hubungan sulit dengan Deraman.

Akhirnya, Mahsuri diikat pada pokok dan ditikam berkali-kali namun tidak berhasil.

Mahsuri telah menyumpah tujuh keturunannya bahawa Langkawi tidak akan maju.

Setiap percubaan hukuman mati gagal, Mahsuri kemudiannya menyuruh mereka menikamnya dengan keris milik keluarganya.

Apabila dia ditikam, darah putih mengalir dari luka itu, mengejutkan rakyat kerana ia bukti dia tidak bersalah, sejak itu Langkawi jadi padang jarak padang terkukur tanpa pembangunan.

Kisah sumpah Melayu di Perak pula ialah  Pak Kaduk yang terkenal dengan pepatah ‘ayam menang sabung, tapi kampung tergadai, dia  bersedih hati kerana ayam jaguhnya ditukarkannya kepada Sultan menang dengan kampungnya sebagai habuan.

Dipendekkan cerita, seekor ikan Tapah menghampiri Pak Kaduk di tebing sungai, lalu Pak Kaduk membelah perut ikan itu dan keluarlah emas yang banyak, membantu Pak Kaduk menuntut semula kampung tergadainya itu.

Pak Kaduk telah melepaskan semula ke dalam sungai dengan lafaz sumpah bahawa keturunannya tidak akan makan atau mengkhianati ikan Tapah yang kekal sehingga sekarang.

Mengikut pengalaman waris Pak Kaduk, jika sumpah itu dilanggar mereka akan sakit gatal, melecur dan bengkak-bengkak dan hanya akan sembuh selepas minum air emas dari perut ikan tapah yang kini tersimpan oleh warisnya di Perak.

Malah turut diceritakan sumpahan Puteri Gunung Ledang terhadap Sultan Melaka yang menjadi punca Melaka tidak memiliki Sultan selepas 1511 sehingga ke hari ini.

Namun banyak lagi kisah sumpah-sumpah yang melibatkan rakyat biasa, orang awam yang tidak diketahui orang.

Adakah kerana sumpah ini hanya ada dalam orang Melayu sahaja? Namun setelah kedatangan orang luar dari Arab, Jepun, China, British dan lain-lain ke Tanah Melayu, sejarah sumpah ini kian dilupakan.

Kesan sumpahan terhadap seseorang itu juga berbagai. Bergantunglah kepada perasaan hati orang bersumpah itu.

Bagi rakyat biasa atau orang miskin, lazimnya bersumpah adalah kerana maruah diri dan keluarga dicabar, dihina.

Orang Melayu dahulu kala amat menjaga maruah. Contohnya, apabila seorang orang miskin yang dimaki hamun, dicaci cerca, dihina, dibenci hanya kerana dia miskin, dia dituduh bersalah?

Maka dia pun menyumpah orang yang memfitnahnya itu, “Aku sumpah anak cucu cicit keturunan kau dibenci dan dimaki hamun oleh orang!”

Malangnya, ramai orang yang disumpah dan anak cucu cicitnya tidak menyedari mereka disumpah.

Menghidap penyakit kulit atau kecacatan yang tidak ada ubatnya, hingga ada dibawa mati.

Mengikut orang-orang lama, sumpah boleh diputuskan, atau dimatikan, atau ditebus, atau didam atau apa-apa nama yang dipanggil, dengan pulut kuning. Itulah sejarah asal usul pulut kuning.

Almarhum Tuanku Abdul Rahman dikatakan mengadakan adat sirih junjung pulut kuning sebagai memutuskan sumpah Mahsuri sebelum Langkawi kembali makmur.

Moga diambil iktibar ini sebagai pelajaran kerana generasi hari ini kurang minat untuk mengetahui asal usul kejadian mereka dan apa fungsi mereka di dunia ini agar tahu di mana sempadan dan teladan yang boleh diambil.

Author

Tun Puteh Wanti

View all posts

View all posts


Sejak kecil berkunjung Festival Bon Odori, saya masih Islam – Raja Alisha

SHAH ALAM: “Saya sejak kecil datang ke sini dan sudah tahu mengenai Bon Odori,” demikian kata Raja Alisha Raja Fajar, 25, pengunjung Festival Tarian Bon Odori 2022 Ke-46 di Kompleks Sukan Negara Panasonic, di sini.

Raja Alisha berkata, dia tidak pernah melepaskan peluang untuk berkunjung ke festival berkenaan setiap tahun, sejak kali pertama menjejakinya ketika sekolah menengah di Subang.

Dia menjelaskan, neneknya berasal dari Jepun yang mendorongnya untuk berkelah bersama keluarga sambil menonton hiburan tarian Jepun serta menikmati pelbagai makanan dan minuman yang halal di sana.

“Kami memang datang sini setiap tahun berkelah, makan-makan, datang sini untuk menikmati suasana sahaja dan kebanyakan makanan halal tak ada rasa was-was.

“Saya dah tak terkira berapa kali berkunjung ke festival ini, cuma ketika tempoh pandemik dua tahun ini tiada penganjuran, jadi tidak adalah yang menyertainya,” kata penjual bunga itu.

Mengulas mengenai larangan seorang pemimpin kerajaan hadir ke festival terbabit, Raja Alisha berkata, umum sedia maklum bahawa Malaysia mempunyai masyarakat majmuk dan berbilang kaum, dan setiap perayaan disambut tanpa menjejaskan hubungan silaturahim dan akidah masing-masing sehingga kini.

“Kita masih boleh pergi perayaan kaum lain, tetapi masih tidak ikut buat pemujaan.

“Berkunjung ke perayaan kebudayaan tidak mengubah iman, asalkan kita percaya dan faham apa yang kita buat, kita tahu batas kita di mana dan masih lagi Islam,” katanya.

Dua wanita Jepun, Rui Kawahara, 35, dan Nagisa Tsuchiya, 37, ketika ditemui berkata mereka sangat berbangga apabila melihat warga tempatan sudi menyarungkan busana tradisional negara matahari terbit mereka, malah berasa seperti keluarga.

“Sebenarnya saya menjangkakan lebih ramai orang Jepun di festival ini, namun telahan saya salah, lebih ramai orang tempatan di sini.

“Apapun, saya rasa gembira melihat pertukaran budaya di sini. Saya rasa seperti dihargai di sini,” katanya Rui Kawahara yang pertama kali menyertai festival berkenaan.

Dia bagaimanapun berkata, tidak pernah menyertai tarian Bon Odori di negara asalnya, namun percaya penganjurannya sama.

Bagi dua sahabat, Muhammad Hafiz Muhammad Bushro, 29, dan Ikmal Hanafi Mohd Fadzil, 28, berkunjung ke festival berkenaan hanya untuk mengenali budaya Bon Odori semata-mata.

“Baru-baru ini kami dapat tahu Festival Bon Odori akan diadakan di sini, menjadi tular di media sosial. Kami buat keputusan untuk berkunjung ke festival ini untuk mengenali budaya Jepun di sini.

“Ini kerana, saya banyak mengembara termasuk di Jepun tetapi tidak pernah mengetahui mengenai Bon Odori. Oleh sebab itu, saya ke sini untuk mengetahui Bon Odori yang sebenar,” kata Ikmal Hanafi.

Bagaimanapun katanya, rakan Jepun ada menasihatkannya jika ke festival berkenaan, tidak turut sama menari kerana mengakui tarian berkenaan memperingati roh nenek moyang melainkan untuk mengenali pertukaran budaya.

Bagi Muhammad Hafiz, meskipun sekadar untuk menghiburkan diri berkunjung dan melihat tarian di sana, dia juga berpendirian supaya tidak terlalu taasub.

“Bagi saya, tengok persembahan budaya Jepun tak mengapa, tapi jangan terlalu taasub sampai terikut menari yang ada unsur pemujaan roh nenek moyang,” katanya.

Kesemua pengunjung yang ditemubual berbusana tradisi rakyat Jepun, antara puluhan ribu yang hadir ke festival bermula seawal jam 4 petang dan berakhir hingga jam 10 malam.

Turut serta ke festival, Menteri Besar Selangor, Datuk Seri Amiruddin Shari.

Menteri di Jabatan Perdana Menteri (Hal Ehwal Agama) Idris Ahmad, pada 6 Jun lalu menimbulkan kontroversi susulan nasihatnya supaya umat Islam tidak menyertai Festival Bon Odori yang berlangsung pada 16 Julai 2022 kerana didakwa mempunyai unsur keagamaan lain.

Sultan Selangor Sultan Sharafuddin Idris Shah, kemudian mencadangkan agar Idris supaya hadir ke program berkenaan.

Bagaimanapun, sosok tubuh pemimpin PAS itu tidak kelihatan malah dipercayai tiada pegawai daripada Jabatan Agama Islam Negeri (JAIS) ditempatkan di program itu.

Author

Fhatihah Zakinan

View all posts

View all posts


Dua produk kosmetik mengandungi racun berjadual, tidak boleh dijual – KKM

PUTRAJAYA: Produk kosmetik Airee Beautycare Night Cream dan BL Ledehh Day Cream 1 tidak lagi boleh dijual di Malaysia kerana dikesan mengandungi racun berjadual dan telah dibatalkan notifikasinya.

Ketua Pengarah Kesihatan, Datuk Dr Muhammad Radzi Abu Hassan dalam kenyataan hari ini berkata, produk Airee Beautycare Night Cream mengandungi merkuri manakala BL Ledehh Day Cream 1 mengandungi hydroquinone dan tretinoin.

Beliau berkata, merkuri dilarang dalam produk kosmetik kerana boleh memudaratkan kesihatan sehingga menyebabkan kerosakan pada buah pinggang dan sistem saraf serta boleh mengganggu perkembangan otak kanak-kanak yang masih kecil atau janin, selain menyebabkan ruam dan iritasi pada kulit.

“Produk yang mengandungi hydroquinone dan tretinoin merupakan ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan,” katanya.

Menurutnya, hydroquinone boleh menyebabkan kemerahan pada kulit disapu, ketidakselesaan, perubahan warna kulit tidak diingini, kulit menjadi hipersensitif, boleh menghalang proses pigmentasi (depigmentasi) yang mengurangkan perlindungan kulit daripada pancaran sinar ultra ungu (UV) berbahaya dan boleh meningkatkan risiko kanser kulit.

Penggunaan tretinoin tanpa pengawasan juga boleh menyebabkan bahagian kulit yang disapu menjadi kemerahan, tidak selesa, pedih, mengelupas dan hipersensitif kepada cahaya matahari.

Dr Muhammad Radzi berkata, penjual dan pengedar produk berkenaan perlu menghentikan penjualan dan pengedarannya dengan serta-merta kerana melanggar Peraturan-Peraturan Kawalan Dadah dan Kosmetik 1984.

Individu yang melakukan kesalahan di bawah peraturan-peraturan tersebut boleh dikenakan hukuman denda tidak melebihi RM25,000 atau penjara tidak melebihi tiga tahun atau kedua-duanya untuk kesalahan pertama dan denda tidak melebihi RM50,000 atau penjara tidak melebihi lima tahun atau kedua-duanya untuk kesalahan berikutnya.

Menurutnya, syarikat yang melakukan kesalahan boleh dikenakan denda sehingga RM50,000 untuk kesalahan pertama dan denda sehingga RM100,000 untuk kesalahan berikutnya.

“Orang awam yang sedang menggunakan produk berkenaan dinasihatkan agar segera menghentikan penggunaannya dan mendapatkan nasihat ahli profesional kesihatan jika mengalami sebarang ketidakselesaan atau kesan advers,” katanya.

Status notifikasi sesuatu produk kosmetik boleh disemak menerusi laman sesawang Bahagian Regulatori Farmasi Negara (NPRA), www.npra.gov.my.

Author

Taufik Asmady Abdul Aziz

View all posts

View all posts


Pasca PRN: Kepimpinan politik tidak faham konsep demokrasi – Penganalisis

KUALA LUMPUR: Suhu politik di Malaysia dijangka tidak akan menurun dengan mudah, pasca Pilihan Raya Negeri.

Presiden dan Ketua Pegawai Eksekutif EMIR Research, Datuk Dr Rais Hussin berkata, ini berdasarkan ucapan yang diberikan oleh beberapa pemimpin tertinggi gabungan, sekali gus memberi bayangan ketidakfahaman mereka terhadap sistem demokrasi.

“Perdana Menteri, Datuk Seri Anwar Ibrahim kata, rakyat sudah bersuara dan sekarang masa untuk bergerak ke hadapan.

“Satu lagi ucapan seorang pemimpin, beliau kata ini referendum, maka Anwar dan Datuk Seri Ahmad Zahid Hamidi harus letak jawatan.

“Seorang lagi pemimpin kata, kita akan teruskan usaha ke Putrajaya.

“Maknanya kepimpinan tertinggi politik tidak memahami apa itu demokrasi. Demokrasi bermakna kita ada pilihan raya, selepas pilihan raya habis, masa untuk bekerja.

“Ini baru dipilih, terus cerita tentang nak jatuhkan kerajaan. Cukup-cukuplah. Negara kita ada banyak masalah, adakah kita mahu terus bergaduh, berpolitik sepanjang zaman?” katanya ketika menjadi tetamu program Agenda AWANI, pada Ahad.

Turut serta, Pengarah Strategi KRA Group, Amir Fareed Rahim.

Sementara itu, Amer pula berpendapat, suhu politik tidak akan menurun dengan beberapa pilihan raya kecil yang akan berlangsung selepas ini, dan pihak yang tidak berpuas hati akan terus memastikan ia sentiasa panas.

Bagaimanapun, bergerak ke hadapan, beliau berharap semua parti berlaku jujur pada diri sendiri dalam menjalankan post mortem supaya pengajaran daripada situasi dapat dipelajari.

“Memang polarisasi kuat, maka politik identiti juga faktor penting (dalam PRN) tetapi apabila bercakap dengan mereka di lapangan, ini selalunya isu kedua atau ketiga.

“Isu utama ialah isu ekonomi. Isu ini kompleks kerana permasalahan ekonomi berbeza bagi kelompok berbeza, jadi ia perlu diperhalusi.

“Para pengundi yang tidak berpuas hati dengan keputusan pilihan raya umum, terbawa residuel effect dalam pilihan raya seterusnya, jadi penting kepimpinan politik muhasabah diri, lihat semua isu dengan jelas dan telus, seterusnya berusaha untuk memperbaikinya,” ujarnya.

Author

Media Variasi

View all posts

View all posts


Haji Noh Salleh tunjuk jari tengah?

Oleh: FATTAH RAZZAQ

KUALA LUMPUR: Belum selesai dengan satu video tular yang memaparkan kelakuan Noh Salleh yang meludah ke arah penonton dianggap kurang sopan dan keterlaluan pada konsert Hausboom Music 2022, nama vokalis kumpulan Hujan iaitu terus menjadi bualan hangat netizen.

Terbaharu pula, tular pula video yang mana dia menunjukkan jari tengah kepada peminat yang menegurnya ketika berada pada konsert tersebut yang mengundang kritikan serta reaksi negatif daripada umum.

Menerusi hantaran yang dimuat naik oleh seorang pengguna @Izzat Radzuan di laman TikToknya, dia merakam gelagat penyanyi itu dan dia sendiri tidak menyangka akan menerima simbol jari tengah daripada Noh.

Susulan itu, rata-rata netizen meluahkan rasa kurang senang dengan tindakan spontan penyanyi yang berusia 37 tahun itu.

Ini kerana simbol jari yang ditunjukkan adalah tidak sopan sama sekali memandangkan dia mempunyai gelaran haji.

Malah, mereka tidak menyangka serta terkejut penyanyi tersebut akan berkelakuan seperti itu dan mempersoalkan sikap Noh yang semakin menjadi-jadi berbanding sebelum ini.

Pada awal Ogos lalu, Noh mengumumkan bercerai dengan Mizz Nina dengan talak satu di Mahkamah Rendah Syariah Daerah Gombak Timur, di sini.

Author

Media Variasi

View all posts

View all posts


Polis Johor sahkan seorang pegawai kanan, dua pegawai rendahnya ditahan SPRM

JOHOR BAHRU: Polis Diraja Malaysia (PDRM) Kontinjen Johor mengesahkan seorang pegawai kanan polis dan dua pegawai rendahnya ditahan pihak Suruhanjaya Pencegahan Rasuah Malaysia (SPRM), semalam.

Ketua Polis Johor, Datuk Kamarul Zaman Mamat berkata, siasatan selari sedang dijalankan Jabatan Pematuhan Standard (JIPS) bersama pihak SPRM.

“Polis Johor mengesahkan tangkapan yang dibuat oleh SPRM membabitkan seorang pegawai kanan dan dua pegawai rendah polis, semalam.

“Siasatan selari oleh JIPS bersama SPRM sedang dijalankan,” katanya ringkas pada kenyataan hari ini.

Terdahulu, media melaporkan, seorang pegawai kanan dan dua anggota polis ditahan SPRM kerana disyaki terbabit isu rasuah berkaitan ujian saringan air kencing pesalah.

Memetik sumber, kesemua lelaki berusia 36 hingga 54 tahun itu bertugas di Jabatan Siasatan Jenayah Narkotik (JSJN) di tiga daerah di Johor.

Difahamkan, penahanan dibuat selepas mereka yang berpangkat Asisten Superintendan dan Sarjan terbabit hadir memberi keterangan di Pejabat SPRM Johor, jam 2 petang kelmarin dan 11 pagi semalam.

Katanya, kegiatan itu terbongkar selepas SPRM menahan seorang pegawai patologi sebuah hospital di negeri ini.

Sumber dilaporkan berkata, hasil siasatan SPRM mendapati, 10 pegawai kanan dan 33 pegawai JSJN seluruh daerah di Johor terbabit merasuah patologi sejak 2018 sehingga 2022.

Katanya, setakat ini, 37 individu ditahan secara berperingkat dan sudah diberi jamin SPRM.

Tangkapan tiga pegawai dan anggota polis itu oleh SPRM turut disahkan Ketua Polis Negara, Tan Sri Razarudin Husain.

Pengarah JIPS, Datuk Seri Azri Ahmad pula dipetik berkata, pihaknya akan membuka kertas siasatan tatatertib (KST) selari tangkapan berkenaan. – Harian Metro

Author

Media Variasi

View all posts

View all posts